text:
Al è stât un apontament impuartant chel de Fieste Regjonâl de Proprietât Coletive che si è davuelt a Cjarlins ai 28 e ai 29 di Setembar stâts. Il cûr de ‘doi dîs’ al è stât une cunvigne interessante sul teme “Une gjestion coletive pai boscs di planure” dulà che, partint di cualchi esperience positive extra-regjonâl e de situazion di cumò inte Basse furlane, si à resonât di guvier dal teritori, di gjestion des proprietâts coletivis, di rinovade tutele ma ancje di gnovis formis di valorizazion didatiche, di turisim e di pussibile cressite sociâl, culturâl e economiche. La relazion dal rapresentant di Laboratorio Muzzana e je stade chê che e à sburtât di plui e in maniere inovative su la dibisugne di meti in zûc lis risorsis e lis vocazions teritoriâls – cjapadis dentri lis proprietâts coletivis, ma no dome chestis ultimis – intun progjet di programazion e di valorizazion sorecomunâl che al rivi a dâ cualchi prospetive ancje dal pont di viste de sostignibilitât e dal disvilup economic. Biadelore! Il resonament di chescj zovins al varès di deventâ il manifest politic pal disvilup de Basse intai prossims vincj agns.
Di masse timp il nestri teritori al è daûr a frontâ une crisi dai modei produtîfs aplicâts intai ultins 20/30 agns (agriculture intensive, pôl turistic espulsîf mâr/splaze, industrie di manifaturis a bas valôr zontât) e cheste situazion, no frontade cu la decision necessarie, si è incrosade intai ultins agns cu la crisi globâl che e à prodot efiets pesants dal pont di viste ocupazionâl, economic e sociâl. La vie di jessude e sarès propit chê di individuâ une gnove e plui atuâl aministrazion teritoriâl, un gnûf pat sociâl e un gnûf model di disvilup che al partissi de valorizazion des vocazions e des ecelencis dal teritori – val a dî ambient di presi, agriculture di cualitât, turisim e acet -, acompagnât de gjestion associade dai servizis e di une planificazion strategjiche e struturâl di aree largje.
Intun teritori cussì siôr di bielecis ambientâls, di oportunitâts culturâls, di produzions enogastronomichis di cualitât, cheste e je une strade segnade: al bastarès lâi daûr cun coerence e che ognidun al fasès la sô part. Al è ancje significatîf che un stimul di cheste fate al rivi di une cunvigne su la gjestion dai ûs civics, e al è di podê auspicâ che chest resonament al vegni ripiât cun fuarce dai ents locâi sul teritori, parcè che meti a sisteme lis proprietâts coletivis nol baste.
La Regjon, par esempli, propit intal contest che o sin daûr a fevelâ, e je proprietarie di un compendi agricul: lis dôs aziendis Volpares e Marianis. Si trate di 600 etars di proprietât publiche, un patrimoni economic imobiliâr, agricul e zootecnic di dut rispiet, logât juste apont tra i boscs planiziâi de basse e impreziosît de contiguitât cu la oasi avifaunistiche des fôs dal Stele e la Lagune, e distant dome pôcs chilometris de localitât turistiche di Lignan.
Marianis e Volpares a son stadis ancje lôr in passât proprietâts coletivis (i segns si cjatin in tancj documents), po dopo a son stadis cedudis e, in periodis diviers, a son stadis acuisidis a vari titul de Regjon: Marianis intai agns ’80 dopo dal disfasiment dal Ente Tre Venezie, e Volpares intal 2001 dopo la licuidazion dal Ente Nazionale Cellulosa e Carta.
In dut, se o calcolìn la proprietât regjonâl, lis proprietâts coletivis subietis a ûs civics e chês di proprietât comunâl e regjonâl (chestis ultimis a laressin calcoladis in maniere corete “bens comuns”), o varessin a disposizion un compendi dal dut public di plui o mancul mil etars cence soluzion di continuitât, di valôr enormi (e cun grandis potenzialitâts tal cjamp agri/turistic/ambientâl), che su chel si podaressin disvilupâ progjetualitâts che a laressin a benefici di ducj. Une situazion che e rapresente un unicum a nivel european e che, fin cumò, no je stade disfrutade propit, straçant i sfuarçs e lis ideis che a vegnin dal bas.
Za intal 2002 la Regjon e veve decidût di sprivâsi de Aziende Volpares, metintle inte liste dai bens destinâts ae cartolarizazion e, dome dopo une schirie di protestis e di iniziativis partidis dal teritori, dilunc dal 2003 scuasi dute la Aziende e vignive gjavade da bens cartolarizâts.
Se la oposizion ae vendite e je lade a bon fin, al vûl dî che lis resons par mantignî la aziende in mans publichis a jerin buinis. A son ancjemò. Ancje se il progjet disvilupât in maniere seguitive di incargâts esperts de regjon, dai comuns, de universitât e di altris subiets nol è stât dopo finanziât e fat, il mantigniment in cjâf ae gjestion publiche dal compendi preziôs al veve permetût di scomençâ un percors di costruzion di rêts teritoriâls e colaborazions che, partint de vocazion agricule e de ecelence dal centri di zootecnie di Marianis, si è viert al mont dal sociâl, de formazion e de scuele par diviers agns.
Un esempli concret al è rapresentât dal Cjasâl sociâl che al opere propit a Volpares e al viôt la colaborazion dai Comuns dal Ambit di Tisane, de Aziende pai Servizis Sanitaris n. 5 Basse Furlane, di Aziendis dal privât sociâl e di Ersagricola, e che al à tant che fin il disvilup di ativitâts di agriculture e economie sociâl indreçadis a ativitâts educativis e di socializazion, ancje intun contest di vore di personis svantazadis.
Magari cussì no, ae fin dal 2012, l’Ersa – che al veve in gjestion il compendi par cont de Regjon – al à vendût il ram di aziende Marianis (il cûr de Aziende, cu lis stalis cun plui di 500 esemplârs di ‘pezzata’ rosse) e afitât ancje cuasi ducj i terens di Volpares ai stes acuirents. Dut cuntune procedure avonde discutibile: si va indevant a vendi bens comuns (bens publics), in assence di trasparence, cuintri il volê dal teritori (14 sindics e tancj conseis comunâi si son esprimûts cuintri la vendite) e cence nancje organizâ un minim di gare publiche.
E pensâ che in chescj agns la aziende e il compendi magjic di boscs e aghis che le cenglin al veve inmagât visitadôrs innomenâts (tra chei, par esempli, Andrea Segrè e Serge Latouche), e la idee dai “ribei” che a vevin impedide la vendite intal 2003, ricjapade e abandonade plui voltis dai aministradôrs regjonâi, e je stade ogjet di un master plan butât jù di un dai plui grancj architets dal paisaç a nivel mondiâl, Andreas Kipar, che inte sô vision Volpares Marianis e il teritori ator a varessin podût deventâ il gate de Regjon Friûl – Vignesie Julie ae Expo 2015.
Cuissà ce fin che al à fat chel progjet.
Cu la cession dal ram di aziende Marianis, la Regjon e à rinunziât cumò a davuelzi un rûl strategjic pe valorizazion dal teritori, par catalizâ risorsis publichis e privadis (colaborazion cun proprietâts coletivis, ents locâi, atrazion di fonts comunitaris e di invistidôrs privâts) e soredut par sburtâ un gnûf model di disvilup che al partissi de identitât e des vocazions dal teritori (ambient di presi, agriculture di cualitât, turisim).
Cheste storie e je stade contade ancje inte cunvigne a margjin de Fieste de Tiere 2012 intitulade “I zardinîrs di Diu. Storiis di Resistence ae cancelazion dai lûcs”. Intal volantin di chê cunvigne e jere propit la foto de Aziende Marianis-Volpares: un timp Bens Coletîfs cumò Bens Comuns, e no di cuatri politics e di un consei di aministrazion. Bens di ducj, risorsis, paisaç, teritori, identitât.
Si augurìn che il teritori (massime cui che al à responsabilitâts istituzionâls) al fasi la sô part. E se cualchidun al ves di lâ indevant a pensâ in maniere esclusive a vendi lis zoiis di famee par fâ casse cence pensâ al futûr , ancje cumò – tant che dîs agns indaûr – la peraule di ordin e sarà resisti, resisti, resisti. ❚
✒ Lorenzo Fabbro
Ancje la Basse Furlane e à i siei ben coletîfs, risorse par ducj............
Al è stât un apontament impuartant chel de Fieste Regjonâl de Proprietât Coletive che si è davuelt a Cjarlins ai 28 e ai 29 di Setembar stâts. Il cûr de ‘doi dîs’ al è stât une cunvigne interessante sul teme “Une gjestion coletive pai boscs di planure” dulà che, partint di cualchi esperience positive extra-regjonâl e de situazion di cumò inte Basse furlane, si à resonât di guvier dal teritori, di gjestion des proprietâts coletivis, di rinovade tutele ma ancje di gnovis formis di valorizazion didatiche, di turisim e di pussibile cressite sociâl, culturâl e economiche. La relazion dal rapresentant di Laboratorio Muzzana e je stade chê che e à sburtât di plui e in maniere inovative su la dibisugne di meti in zûc lis risorsis e lis vocazions teritoriâls – cjapadis dentri lis proprietâts coletivis, ma no dome chestis ultimis – intun progjet di programazion e di valorizazion sorecomunâl che al rivi a dâ cualchi prospetive ancje dal pont di viste de sostignibilitât e dal disvilup economic. Biadelore! Il resonament di chescj zovins al varès di deventâ il manifest politic pal disvilup de Basse intai prossims vincj agns.


c: text/html

text:
Nol à ni un marcjât e nancje un presit,
ma al à un valôr economic che al derive
des funzions che al pues davuelzi
La valorizazion e la tutele des risorsis paisagjistichis ambientâls e torne in maniere periodiche ae atenzion de opinion publiche e dai aministradôrs, ancje in virtût de cussience cressinte che lis modalitâts di difusion dai insediaments residenziâi e produtîfs e, plui in gjenerâl, dal davuelziment di cualchi ativitât economiche a àn provocât il degrât de cualitât paisagjistiche e une pierdite consistente di paisaç rurâl. Che si pensi, par esempli, che la regjon Friûl-Vignesie Julie si è cjatade intal 2017 al cuint puest tra lis regjons cul consum plui alt di teren, rivant a un valôr dal 8,92%. In regjon, e je stade une pierdite di teren naturâl di 292 etars (+0,41%), valôr che nus met al secont puest intal panorame talian, dopo dal Venit (+0,50%). Grande part dai cambiaments rilevâts a jentrin tal consum di teren reversibil inte classe “Cantîrs e altris areis in tiere batude”. Chestis areis, in tancj câs, a vignaran trasformadis in consum di teren permanent.
Il paisaç al è une risorse economiche fondamentâl e al influìs su la funzion ricreative e turistiche dal teritori: di fat, lis bielecis di un lûc a son une des motivazions principâls che a sburtin un turist a visitâlu. Cun di plui, al contribuìs a creâ la imagjin dai prodots locâi e a cressi la domande di marcjât, al influence la salût e il benstâ dai residents, midiant di une miôr cualitât di vite e dal abitâ, e al incrès il valôr dal patrimoni imobiliâr.
Lis risorsis paisagjistichis ambientâls, duncje, a àn un valôr economic che al derive propit des funzions che a son in stât di davuelzi e dai bisugns che a sodisfin. Il paisaç però al jentre inte categorie dai bens publics e par chest nol à ni un marcjât e nancje un presit, pûr vint – cemût che si à viodût – un valôr pe coletivitât. A ‘nt derive che l’operâ spontani des fuarcis economichis nol puarte a assets paisagjistics sodisfasints dal pont di viste de societât e che al covente l’intervent public, midiant di misuris di conservazion, di miorament o di valorizazion dal paisaç.
Dongje dal intervent public, di resint si è fate strade ancje la ipotesi de aplicazion di un strument specific di marcjât definît “Paiaments pai servizis ecosistemics”, che al podarès vê disvilups interessants in cjamp rurâl talian. Si trate, in detai, di contrats concludûts in maniere volontarie tra privâts, che a àn par ogjet la furnidure di un servizi paisagjistic ambientâl.
Sedi par prontâ chescj struments inovatîfs, sedi par valutâ la eficacitât e la eficience dai contribûts erogâts midiant dal intervent public, si à, però, di disponi di metodis di stime dal valôr, o sedi dai beneficis – che si gjavin dal paisaç – par stabilî se si belancin o mancul i coscj che a derivin de erogazion di contribûts, dai vincui imponûts o dal paiament fat.
I studis su la valutazion economiche (monetarie e no) dai bens paisagjistics ambientâi a furnissin un supuart in chest sens, stant che a àn disvilupât metodologjiis in stât di tignî intal cont just lis particolaritâts dal ben paisaç che a puedin jessi sedi di gjenar no monetari sedi monetari.
Dai studis fin cumò puartâts indevant cun chestis basis cognossitivis sul paisaç rurâl, ancje in Friûl a vegnin fûr informazions interessantis pal futûr: di fat, di une bande si evidenziin i pôcs contribûts erogâts pe conservazion e pe valorizazion dal patrimoni paisagjistic a pet dai beneficis che di chel a derivin, e – di chê altre – e risalte la dibisugne di educâ la coletivitât sedi ae valutazion dai beneficis che a vegnin dal ûs sostignibil dal paisaç che ae condivision des sieltis su la cure des risorsis paisagjistichis ambientâls.
Une strade juste par otignî un cuadri di tutele e di valorizazion dal paisaç rurâl furlan e je chê tacade de Regjon Friûl-Vignesie Julie che e à aprovât il Plan paisagjistic regjonâl (eficaç dai 10 di Mai dal 2018), in atuazion dal Codiç dai bens culturâi e dal paisaç e de Convenzion europeane dal paisaç. Il Plan al è un strument fondamentâl di planificazion finalizât ae gjestion dal teritori inte sô globalitât e inte prospetive di un disvilup sostignibil, cul obietîf di integrâ la tutele e la valorizazion dal paisaç intai procès di trasformazion teritoriâl, ancje tant che jeve significative pe competitivitât de economie regjonâl. ❚
Francesco Marangon
Dipartiment di Siencis economichis e statistichis – Universitât dal Friûl, President de Societât taliane di economie agrarie (SIDEA)

robotstxt: allowed

filter: keep


text:
E je une ricete semplice ma sauride, tipiche de cusine sarde.
Ingredients pe paste:
Pane carasau
Ûfs
Salse di pomodoro (fate ancje cun cevole e ai)
Formadi sart di piore
Brût (di piore)
Pal brût di piore: brustulâ vues, cjar di secont tai di piore, cun selino, carotis e cevole taiâts a tocs. Cuvierzi cun glace e aghe e cuei a fûc une vore bas fin che al rive a boli, sbrumâ. Colâ il brût e lassâlu polsâ, meti tal frigorifar, di mût che il gras al ledi parsore e si indurissi e si puedi gjavâlu. Tornâ a scjaldâ il brût cuant che al covente.
Tocjâ tocs di pan carasau tal brût di piore bulint, o se si vûl te aghe bulinte salade, par cualchi istant.
Fâ trê strâts di pan, salse di pomodoro e formadi gratât.
Insom di ogni porzion meti un ûf in cjamese. ❚
✒ Sandri Carrozzo
RICETE. Pane frattau............
E je une ricete semplice ma sauride, tipiche de cusine sarde.


text:
Vuê, cu la nomine dal gnûf Consei di Aministrazion e dal gnûf President, e cu la prossime rinovazion di chei altris orghins statutaris (Comitât Tecnic Sientific e Coleç dai Revisôrs dai Conts), la ARLeF si invie a inaugurâ un gnûf cicli che al previôt un impegn futûr di ben 5 agns.
Une prospetive impuartante che e compuartarà decisions programatichis fondamentâls, di lungje durade e di grande responsabilitât.
In linie cun ce che al è za stât realizât tai agns passâts, si varà duncje di continuâ a lavorâ sul corpus de lenghe, lant indenant cu la elaborazion e la metude in vore di une politiche linguistiche che e à di rivâ a une dotazion lessicâl normalizade in stât di rispuindi a ogni situazion comunicative.
Par ce che al rivuarde po il status de lenghe, l’impegn al varà di sei indreçât a fâle sintî tant che un valôr zontât, sei dentri che fûr de comunitât linguistiche, cuntune azion costante di promozion direte, cun siei progjets, ma ancje in sinergjie cui sogjets publics e privâts dal teritori di riferiment.
La Agjenzie e varà di impegnâsi a disvilupâ il confront cu lis molteplicis realtâts, publichis e privadis, che a lavorin a pro de lenghe furlane in maniere che la impostazion e sedi sodisfasint par ducj e e permeti la aplicazion de leç a un livel condividût.
Po dopo, in chest moment storic particolâr, o volarès marcâ la impuartance di une azion che e slargji il cjapâ cussience, di bande dai furlans, dal significât e dal valôr vêr de politiche linguistiche regjonâl tai confronts de lenghe furlane.
Cualchi dubi e ciertis perplessitâts che si sintin ator e che si lein su la stampe locâl a àn di sei distrigadis e superadis cuntune opare di persuasion culturâl convinte e professionalmentri serie.
Dal sigûr i problemis no mancjin.
Un plan seri di politiche linguistiche, dongje de individuazion dai obietîfs e des strategjiis, al à ancje bisugne de garanzie di podê contâ su di un budget di spese adeguât.
Chest aspiet ultin al risulte condizionant, propi tal merit des sieltis pussibilis rivuart ai obietîfs e aes azions individuadis.
Inmò e reste in pîts, tant che une spade di Damocle, la impugnazion dal Guvier centrâl de Leç Regjonâl n. 29, vicende che e condizione no pôc une buine e impuartante part dal lavôr.
Un compit une vore significatîf e strategjic, te suaze de politiche linguistiche dal furlan, di competence de ARLeF e ripuartât a clâr tal so statût, al è chel di «favorî la colaborazion plui largje jenfri i organisims publics e privâts che a lavorin pe cognossince, pe difusion e pal ûs de lenghe furlane tant che une sede permanente di coordenament gjenerâl e di verifiche des liniis di indreçament e des iniziativis realizadis di ents e istituzions».
Te sô ativitât e te sô programazion, la ARLeF e varà simpri di plui di rapuartâsi cu lis esperiencis produsudis di chês altris comunitâts europeanis dulà che si fevelin lenghis minoritariis e in chê direzion promovi colaborazions concretis cu lis istituzions e lis associazions che a lavorin in chest setôr.
Dut chest ancje cul fin di dâi ae opinion publiche regjonâl, e soredut ai zovins, une moderne e plui juste imagjin de cuestion furlane, cussì di risultâ stimolant e interessant no dome dal pont di viste esclusivementri linguistic e culturâl, ma ancje dal pont di viste socio-relazionâl e parfin economic-ocupazionâl.
Pai prossims agns, duncje, il compit de ARLeF al sarà chel di ponisi tant che principâl pont di riferiment istituzionâl par cui che, public o privât, al à chê di lavorâ cu la finalitât di dâi gnûf valôr e vigôr ae nestre lenghe furlane, acetant di bon grât lis sfidis dal doman.
Lorenzo Zanon
President de ARLeF
L’EDITORIÂL............
Vuê, cu la nomine dal gnûf Consei di Aministrazion e dal gnûf President, e cu la prossime rinovazion di chei altris orghins statutaris (Comitât Tecnic Sientific e Coleç dai Revisôrs dai Conts), la ARLeF si invie a inaugurâ un gnûf cicli che al previôt un impegn futûr di ben 5 agns.


text:
Cjamare scure
La cjamare scure e je un aparât otic, la sô invenzion e je stade a la fonde de nassite des tecnichis fotografichis tant e je vere che la machine fotografiche e ven clamade ancje cjamare.
Une cjamare scure e pues jessi fate di une scjate sierade cun dome une busute che e lassi jentrà la lûs. Cheste lûs e proiete dentri la scjate une imagjine ribaltade di chel che al è devant de buse.
Plui la busute e je piçule miôr e si viôt la imagjine.
Il vantaç di une cjamare scure fate cussì al stâ tal fat che no son fastidis par meti a fûc l'obietîf, ven a stâi che la lungjece focâl e je infinide. Il disavantaç al stâ tal fat che la lûs che e passe e je pocje e che cussì si podìn viodi ben dome robis che a stan fermis.
Par chest la nassite e il perfezionament de fotografie e a fat si che si dopredin dai obietîfs bogns di regolâ la lôr viertidure e la mitude a fûc. La imagjine e ven proietade su une pelicule fotografiche che e ven impressionade.
La invenzion e il studi de cjamare scure e je stade fate tantonon prime de invenzion de fotografie. Si dîs che il prin a studiâle al sedi stât l’arab Alhazen. Fra i tancj che daspò la àn studiade si pues ricuardâ ancje Leonârt da Vinci.


text:
Baiersdorf; Бaйepcдopф; Бaйepcдopф; Baiersdorf; 拜埃尔斯多尔夫; Бaйepcдopф; Baiersdorf; Baiersdorf; Baiersdorf; بايەرسدورف; بایرزدورف; 拜埃尔斯多尔夫; Baiersdorf; Baiersdorf; バイアースドルフ; Baiersdorf; Baiersdorf; Baiersdorf; بیرسڈورف; Бaєpcдopф; Baiersdorf; 拜埃爾斯多爾夫; 拜埃尔斯多尔夫; Бajpcдopф; Baiersdorf; Бaйepcдopф; Baiersdorf; 拜埃爾斯多爾夫; بایرسدورف; Baiersdorf; Baiersdorf; Baiersdorf; Baiersdorf; באיירסדורף; Baiersdorf; بايەرسدورف; Бaйepcдopф; Baiersdorf; Baiersdorf; Bajrsdorf; Baiersdorf; Baiersdorf; Baýersdorf; Baýersdorf; Бajpcдopф; Бaйepcдopф; Baiersdorf; ბაიერსდორფი; 拜埃尔斯多尔夫; Baiersdorf; Baiersdorf; Baiersdorf; Baiersdorf; 拜埃爾斯多爾夫; Baiersdorf; Бaйepcдopф (БaBapи); Baiersdorf; Baiersdorf; بايرسدورف; Mπάιepσvtopφ; Бaйepcдopф (БaBapия); città in Baviera, Germania; მუნიციპალიტეტი გერმანიაში; település Németországban; kumun alaman; commune allemande; city in Bavaria, Germany; by i Tyskland; gemeente in Beieren; město w Bayerskej; MicTo B HiMeччиHi, фeдepaлbHa зeMля БaBapiя; Stadt in Deutschland; chemun de la Germania; komunë në Gjermani; komunumo en Germanio; obec v zemském okresu Erlangen-Höchstadt v Německu; Bajarokekî Almanyayê; Baiersdorf
This is a gallery page containing specially selected image and media files. They have been chosen as highlights of a particular topic, but do not represent the full range of files that are available on Commons. For a wider selection of files connected with Baiersdorf, see Category:Baiersdorf.


text:
Senza Titolo
L'appelloSi riapra a Gradola torretta di legnoVolevo segnalare che la torretta di osservazione in legno sita sulle sponde della foce dell'Isonzo (isola della Cona) a Punta Sdobba in Comune di Grado raggiungibile dalla località Caneo è stata chiusa con mezzi improvvisati (rete elettrosaldata per l'edilizia) e quindi resa non fruibile, senza alcun cartello che giustifichi tale chiusura, il sito e molto suggestivo e frequentato dagli amanti della natura. Chiedo se le autorità competenti leggendo questa segnalazione possono attivarsi per ripristinare la fruibilità del sito con la dovuta manutenzione. Giovanni Jenco PaoloniPremariaccoTeatroUna sede degnaallo Stabile friulanoSede Teatri Stabil Furlan. Di cuant che il Comun di Udin al à decidût di cuistâ il cine Teatri Odeon, si son palesadis diviersis soluzions, dutis interessantis. O ai spietât un pôc prime di scrivi, par scoltâ ben i diviers progjets. Ma la mê idee mi jere za barlumade propri sul Odeon durant la bataie pal Stabil furlan, ma jessint di un privât al sarès stât une vore dificil otignî, fin dal scomençament de ativitât, une proprie sede a Udin come capitâl dal Friûl. No jerin altris alternativis, e la soluzion cjapade e je stade une vore preseade par deventâ une degne sede dal Teatri Stabil furlan. Un Teatri nassût par podê realizâ dai spetacui di professioniscj, no dome par Udin ma in dut il Friûl e ancje pal forest (come che al è za capitât). In chescj trê agns di ativitât il nestri Teatri al à dimostrât di fâ lis robis cu la massime serietât e cuntune vore di professionalitât. Duncje al à dutis lis cjartis par vê une so sede, come che le àn ducj i Teatris Stabii tal mont (Triest al insegne).Duncje cun cheste mê letare mi indreci a ducj i politics, di drete e di çampe e dal centri: se o vês a cûr la nestre lenghe e la nestre culture, lavorait par dâ une sede al nestri Teatri che cul so lavôr al à dât e al darà une gruesse man pe valorizazion de nestre lenghe, ricognossude ancje dal Stât, e soredut dimostrâ a ducj che il nestri Teatri cu la nestre lenghe al à la stesse dignitât di ducj i teatris dal mont. Bepi Agostinis UdineLa considerazioneQuella moda del "tu"che infastidisceCondivido parola per parola l'articolo di Arrigo De Pauli sulla «moda fastidiosa del tu». Descrive con chiarezza quanto io penso da parecchi anni, voglio però aggiungere che il fatto è ancora più grave quando allo stesso sportello un impiegato dà del TU ad una signora nera e del LEI a me, che vengo subito dopo. In attesa di trovarmi in Ospedale e di sentirmi rivolgere un umiliante: «Cemùt statu vuè, nòne? ». Maria Luisa BassiUdinePassato e presenteI versi di Trilussae la guerra in UcrainaFra le tante parole sulla terribile guerra in Ucraina, un bellissimo sonetto di Trilussa fa il quadro più veritiero: «Quer covo d'assasini che c'insaguina la terra sa benone che la guerra è un gran giro de quatrini che prepara le risorse pe li ladri delle Borse». Sarà antico sarà semplice ma ci trovi tanta verità. Giuseppe Marcuzzi Aiello del Friuli


text:
10 ottobre 2008
Il Friuli al fâs 13 e al cres
Ogni an e ven fate la cene, ma chest an e veve une plat in plui e une vore gustôs.
Come che forsit o vês savût Il Friuli al è stât comprât di un impuartant grup editoriâl austriac che al à decidût di investî su cheste testade.
Jo o soi une vore braurôs e content di fâ part di chest grup di lavôr parcè che mi à dât la pussibilitât di realizâ un sium permetintmi di jentrâ tal mont dal gjornalisim e di deventâ publicist, mi à dât e mi da fiducie sul gno lavôr, mi à permetût di condividi cheste biele esperience cun int professionâl intun ambient pardabon vêr e gjenuin, che dongje dal plasê di lavorâ cun serietât al met la valorizazion des personis che a son part di chest grup. Une armonie che secont me no je semplice di costruî intun ambient di vore.
E chest jessi "scuadre" al è stât preseât ancje dai editôrs austriacs che vuê a jerin cun noaltris.
Tancj auguris a Il Friuli e grazie!
ps: un mandi speciâl a Armstrong! Mitic!
2 commenti:
- armstrong ha detto...
-
Grazie davvero Cristian,
gli apprezzamenti delle persone che si stimano sono sempre i più graditi
Armstrong
Mandi e ...vie indenant cul furlan!!
- 17/10/08 10:07
- Christian Romanini ha detto...
-
Mandi Armstrong!!! No tu sâs trop content che o soi!!!
Grazie par jessi passât ancje par ca!
maman e a la prossime!
- 20/10/08 19:42


text:
Gjenar uman
La totalitât des personis che vivin su la Tiere, in ducj i continents e rapresentìn il Gjenar uman. Ven a stâi che blancs, neris, zâi e di ogni colôr cal sedi, a fasin part di une uniche comunitât gjenetiche. No si cognòs cun precision cuant che il prin om al à començât a cjaminâ dret su lis sôs gjambis e a vê un prin lusôr di inteligjence. Probabilmentri chest fat à la vût la sô origjine in Afriche, te zone de l'Acrocoro Etiopic. I rescj di un ominide femine che al vignì clamât Lucy (copiànt il titul de une cjançon dai Beatles: Lucy in the sky with diamonds, che lave di mode in chei agns) a son stâts scuvierts tal 1974 da un grup di antropolics mericans: Donald Johanson e Tomas Gray. La scuvierte e portave indaûr la datazion de origjine de l'umanitât a trê milions e mieç di agns indaûr.


text:
A un plevan prepotent01 di Zenâr 2004
O ai sintût int dal to paîs a blestemâ biel che tu passavis. Un predi che al fâs blestemâ la religjon… Diu, ce dam e ce tragjedie! Nô, che o sin metûts par che i oms, viodint lis nestris oparis buinis, a glorifichin il Pari che al è tai cîi (Mt 5,16)!
Int che le riten libare e cristiane mi an dit che tu sês prepotent e che tu crodis di vê la deleghe dal Pari eterno e che a an plui pore di te che no di lui. E il plui vieli, che al è il plui fedêl, mi à dit cu lis lagrimis che al sarès cetant miei restâ cence predi.
Salacôr tu sês prepotent parcè che tu ti sintis intal ordin, te ortodossie, te schirie ridote dai juscj. Jo, che o soi sul ôr dal ordin, di dubie ortodossie e di scjarse virtût, tolerât come Calimero, no puès permetimi di jessi prepotent, parcè che mi vignarès di ridi par prin a mi. Acete alore dôs peraulis a non e a pro de massa damnatorum che e je simpri stade maiorance, in teste des premuris comprensivis dal Signôr, unic Pastôr e Redentôr e cence deleghis.
No sta inluditi di jessi tu il pastôr des pioris, dal moment che ancje tu tu sês piore o roc. No sta croditi paron de gracie, che ancje tu tu às dibisugne de gracie e dal perdon. Come e plui di ducj.
No sta jessi masse sigûr dai progjets di Diu, parcè che lui al reste mistereôs e incomprensibil ancje pal plevan e pal pape. Se tu sês masse sigûr di Diu o tu sâs masse di lui, spaventiti, parcè che tu riscjis di vê par mans un idul, deventant cussì il prin idolatre dal paîs.
No sta mai jessi sigûr che la int no si salvi e tu sì, parcè che Diu al è grant soredut intès sorpresis.
No sta croditi just dome parcè che tu cognossis ducj i pronunciaments de glesie e i dogmis e tu rispietis la leç. La peraule di Diu e cognos ancje altris cjanâi e cussì la sô misericordie.
Se la fede e je un don di Diu e no sogjete a nissun control, o preferìs pensâ che la int le vedi, dal moment che nancje tu no tu sês sigûr di vêle.
No sta sintîti fuart parcè che tu rivis a meti in rie i piçui e i debui. Chei a son simpri stâts in rie. Intai miei agns di mestri, o ai dât tre scufiots, che mi pareve just. O speri che i fruts ju vedin dismenteâts, ma jo no rivi, parcè che nol è onôr dâlis a di un che nol pò tornâlis. Al è plui onôr tignî dûr e cuntindi cul vescul e cui grancj che no cu la int. No sta metiti cuintri dai piçui e dai puars, tu che tu sês vignût fûr di int piçule, là che Diu al va a sielzi lis sôs rosis.
No sta vê pice di difindi Diu, che nol à dibisugne di te. Difint la tô int denant dal Signôr e tu cjatarâs tancj avocats par te.
Cuant che tu alcis la man par minaçâ o par dineâ lassoluzion, ten aments che and è une man plui grande de tô e che nus ten sot ducj.
No sta ruvinâ i moments fuarts de fede, come un batisim, une prime comunion o un matrimoni, che a son par altri ancje moments di fieste, cun rimpins e cavîi che no valin un dam che ju segnarà par dute la vite. I sacraments a son stâts metûts pai oms e no cuintri. Lunic che al podarès jessi trist o sevêr al sarès Crist. Ma lui si sentave in taule cui pecjadôrs e impen di condanânus ducj al à distirât i braçs sul len de crôs, robe che tu no tu às fat.


text:
E je la tierce volte in sîs agns che une delegazion rapresentative de furlanetât e des Istituzions dal Friûl e va jù a Rome in Parlament par otignî che la Rai e il Guvier a rispietin lis normativis talianis e europeanis in pro de lenghe furlane cun notiziaris e programs culturâi in marilenghe. Te delegazion a jerin presints l’assessôr regjonâl Molinaro, il President de Provincie di Udin Fontanini, il Sindic de capitâl storiche furlane Honsell, il sotscrit par cont sedi dal Comitât pe autonomie e il rilanç dal Friûl sedi dal Comitât pe metude in vore de leç statâl 482. Chês altris dôs dadis a jerin ancje presints bonsignôr Corgnali pes Diocesis dal Friûl, i Presidents des Provinciis di Gurize e Pordenon Brandolin e De Anna, i Retôrs de Universitât dal Friûl dal timp Strassoldo e Honsell, la rapresentance dai gjornaliscj de Rai di Udin.
Sedi tal passât mês di Avrîl che chês altris dôs voltis, il nestri obietîf al è stât chel di pratindi che il Parlament talian, tal sô parê sul gnûf contrat di servizi tra la Rai e il Guvier – che al ven fat gnûf ogni trê agns – al disi clâr e net che si à di rispietâ ad in plen lis disposizions de leç 482 dal 1999 e lis diretivis europeanis pal furlan. Cemût che al sucêt za sedi pe lenghe slovene che par chê todescje e ladine dal Trentin – Sudtirol, che par chê francese de Val d’Aoste.
Il biel e tragjic tal stes timp, al è che ancje cheste dade i rapresentants dal Parlament talian, cussì come tai agns passâts, nus àn dât reson in plen. Lu àn scrit neri su blanc tal lôr parê al Guvier e ae Rai, ma fin cumò sei il Guvier che la Rai chel parê favorevul dal Parlament lu àn metût sot i pîts.
Ai parlamentârs di centri drete e di centri çampe de Comission di vigjilance dai servizis radiotelevisîfs, no ur vin dite dome di tignî cont dai dirits dai furlans, ma ju vin ancje sburtâts a alçâ la vôs e a pratindi che Guvier e Rai – che a son tignûts par Costituzion de Republiche a rispietâ la volontât dal Parlament – cheste volte lu rispietin sul seri. Al è di fat ore di finîle di mandâ in onde par furlan dome cinc dîs ae setemane cualchi desene di minûts di coments in lenghe furlane. Chest program, cussì stransît za in partence, al jere considerât un progjet pilote di pocje durade. Subit daûr e veve di vignî une vere e proprie convenzion dal Guvier cu la Rai che e regolàs in maniere adeguade la materie. Invezit al è plui di un an che o sin simpri fers… al imprin. E cui bêçs de Regjon!
Come che al sucêt pes altris lenghis di minorance, ancje il furlan al à di jessi tratât tal rispiet de sô dignitât di lenghe di un popul. O pratindìn une Redazion gjornalistiche furlane autonome metude a pueste a Udin, capitâl storiche dal Friûl intîr, cun programs di gnovis e di culture sedi pe radio che pe television, di meti in onde ogni dì e par cualchi ore in dì. Se cheste volte – che e je la tierce – Guvier, Partîts e Regjon no fasaran rispietâ ae Rai i nestris dirits, i furlans a savaran, come sot la lûs dal soreli, di cui che e je la colpe.
ARNALT BARACÊT
CURTIS E CHE SI TOCJIN. Ancjemò in lote pal furlan in television............
E je la tierce volte in sîs agns che une delegazion rapresentative de furlanetât e des Istituzions dal Friûl e va jù a Rome in Parlament par otignî che la Rai e il Guvier a rispietin lis normativis talianis e europeanis in pro de lenghe furlane cun notiziaris e programs culturâi in marilenghe. Te delegazion a jerin presints l’assessôr regjonâl Molinaro, il President de Provincie di Udin Fontanini, il Sindic de capitâl storiche furlane Honsell, il sotscrit par cont sedi dal Comitât pe autonomie e il rilanç dal Friûl sedi dal Comitât pe metude in vore de leç statâl 482. Chês altris dôs dadis a jerin ancje presints bonsignôr Corgnali pes Diocesis dal Friûl, i Presidents des Provinciis di Gurize e Pordenon Brandolin e De Anna, i Retôrs de Universitât dal Friûl dal timp Strassoldo e Honsell, la rapresentance dai gjornaliscj de Rai di Udin.


text:
L’Istitût Ladin Furlan “Pre Checo Placerean” al fâs vincj agns. La associazion, di fat, e je stade metude in pîts a Codroip tal 1988 par puartâ indevant cuntun spirt gnûf la lenghe e la culture furlanis.
UN NON, UNE STORIE_ “L’Istitût – al spieghe il so president, William Cisilino – za cul so non al pant a clâr lis finalitâts origjinariis de associazion: di une bande realizâ une ativitât di tutele dal furlan in linie cun ce che si jere daûr a fâ ae fin dai agns Otante tes Vals ladinis des provinciis di Trent e di Bolzan; di chê altre contribuî a puartâ indevant e a fâ cognossi i ideâi di pre Checo Placerean”.
“In chei agns – al dîs Cisilino – fevelâ di dirits linguistics e ricognossiment uficiâl dal furlan al jere considerât scuasite une blesteme. L’Istitût al à lavorât propit par fâ capî che chescj concets, tant scombatûts te nestre regjon, no dome a jerin la normalitât in altris contescj di minorance, ma a vevin judât in concret il svilup dal teritori”.
Dal 2000, la associazion e à sede li di Cjase Turoldo di Coder di Sedean. Dal 2001 e je stade ricognossude de Regjon tant che organisim culturâl di interès regjonâl e dal 2006 tant che ent di primarie impuartance pe promozion de marilenghe.
PRE CHECO E L’AUTONOMISIM_ Pre Checo al è stât une des figuris plui impuartantis dal autonomisim furlan. Al fo un dai fondadôrs di Int Furlane e dal Moviment Friûl, ispiradôr de Mozion dal clericât pal svilup sociâl dal Friûl e tradutôr, adun cun Beline, de Bibie in marilenghe. Se Glesie furlane e à puartât indevant lis sôs bataiis in cjamp gleseastic, l’Istitût al à volût svilupâ la part culturâl des rivendicazions di Pre Checo. A lui al è stât dedicât di resint ancje un numar de “Golaine di studis sul autonomisim” dulà che a son stadis aprofondidis lis personalitâts principâls dal autonomism furlan, tant che pre Josef Marchet, Pier Paolo Pasolini, Tiziano Tessitori. In curt, al sarà presentât l’ultin numar su Faustino Barbina.
LIS ATIVITÂTS LESSICOGRAFICHIS E LA SCUELE_ L’Istitût al è stât un dai prins ents a davuelzi ativitâts di ricercje tal cjamp dal lessic setoriâl in lenghe furlane publicant – massime in graciis dal grant lavôr fat di Agnul Di Spere (ma no dome) – diviers dizionaris e studis sul argoment.
Fin dai prins agns ’90, la associazion e à metût adun cors di lenghe furlane pes scuelis e cors di alfabetizazion par adults, dongje di cors di formazion su lis tematichis peadis ae promozion dal furlan e des lenghis minoritariis. La associazion e à fat ancje publicazions di caratar didatic.
I CONGRÈS INTERLADINS, LA FIESTE DE PATRIE, PUINTS_Fin de sô nassite, l’Istitût al à lavorât par rinfuarçî i leams cun chei altris popui ladins ancje organizant plusôrs congrès interladins, come chel di Codroip tal ’90, di Lignan tal ’95 e di Vile Manin (Passarian) tal 2001. Ta chest ultin congrès, pe prime volte, a àn partecipât dutis lis istituzions politichis e culturâls de aree ladine.
Di cetancj agns in ca, l’Istitût al met adun, cun altris sogjets publics e privâts e cul patrocini des Provinciis furlanis, de Regjon e des Diocesis dal Friûl, la “Fieste de Patrie dal Friûl”, par celebrâ la nassite dal Stât patriarcjâl furlan. Il clou des manifestazions si lu fâs ogni an, a rotazion, intun comun des trê provinciis furlanis.
Di siet agns in ca, infin, l’Istitût al organize la rassegne “Puints”, par promovi cun incuintris, dibatiments e spetacui la lenghe, la identitât e la autonomie furlane, cuntune voglade che vulintîr e va di là dai confins regjonâi.
INT E LENGHE.NET_ La associazion si è dedicade cun particolâr impegn ancje ae promozion de lenghe furlane intai media, prin cul mensîl di informazion e culture “INT” e, tacant dal 2004, cul sît internet bilengâl furlan-talian www.lenghe.net.
In pôc timp Lenghe.net – direzût de gjornaliste Anna Bogaro – si è afermât come un dai sîts in marilenghe plui clicâts, in graciis di un inzornament continuatîf des gnovis sul Friûl e su la lenghe furlane, e de presince di rubrichis di aprofondiment su diviers aspiets de nestre culture.
Redazion
________________________________________________
Agnul di Spere
Agnul di Spere (Angelo Pittana) al è stât, tai ultins agns, un dai plui ferbints sostegnidôrs de interladinitât. Nassût a Sedean intal 1930, par tancj agns al veve vivût in Svuizare, dulà che al jere jentrât in contat cu la comunitât linguistiche romance. Tal 1989 al à scrivût il cjapitul “Appunti sull’identità friulana” dal libri “I Retoromanci oggi. Grigioni, Dolomiti, Friuli” publicât in Svuizare par cure di W. Catrina. So il mert dal inseriment de lenghe furlane jenfri lis lenghis uficiâls censidis te Confederazion elvetiche. Sô ancje la idee di meti dentri te L.R. 15/96 un passaç precîs su la promozion de interladinitât.
Component une vore atîf dal Istitût Ladin Furlan “Pre Checo Placerean”, Agnul al è stât ancje fondadôr e president de Union dai Scritôrs Furlans. Dai prins agns Novante al jere tornât in Friûl dulà che al è muart intal 2005.
SPECIÂL. L’istitût ladin furlan al fâs 20 agnsRedazion
L’Istitût Ladin Furlan “Pre Checo Placerean” al fâs vincj agns. La associazion, di fat, e je stade metude in pîts a Codroip tal 1988 par puartâ indevant cuntun spirt gnûf la lenghe e la culture furlanis.


text:
GLESIE MARI_Ancje la Slovenie e à fat part par secui dal Patriarcjât di Aquilee, che, cu la sô jurisdizion, fin al 1751 al lave dai confins cu la Ongjarie rivant fintremai cuasi a Milan. Par chest, pe Glesie slovene Aquilee e ven ancjemò tignude tant che Glesie mari, li che ancjemò in dì di vuê ogni an a son centenârs e centenârs i slovens che a van in pelegrinaç. In chescj viaçs, inmaneâts di pueste des parochiis, par solit a son previodudis ancje des visitis a Grau e a Barbane, li che a son altris sîts religjôs une vore impuartants.
PAPE_ Sierant il so intervent in ocasion de visite (magari cussì no une vore curte) ae Basiliche di Aquilee ai 7 di Mai stâts, Pape Benedet XVI al à volût saludâ i miârs di fedêi che lu spietavin te place dal Cjapitul doprant lis lenghis feveladis dai popui des 57 glesiis nassudis di Aquilee, vâl a dî furlan, talian, todesc, cravuat e, si capìs, ancje sloven. Pe ocasion, il Pape al à vût dit: “Lepo pozdravljam vse slovenske vernike! Bog blagoslovi vas in vaše družine!” (“O saludi di cûr ducj i fedêi slovens! Che Diu al benedissi voaltris e lis vuestris fameis!”). In plui, jenfri i 40 vescui che a jerin presints pe visite papâl, a jerin ancje i 6 slovens: i arcivescui di Lubiane e di Maribor e i vescui di Koper/Capodistria/Cjaudistrie, Celje, Murska Sobota e Novo Mesto.
RODÉ_ Pal rest, come che al à vût dit il za arcivescul di Lubiane (e cumò prefet de Congregazion pe Vite religjose) Franc Rodé, “il rispiet de diviersitât di bande di Aquilee al rapresente une ecezion te storie: la sô azion e fo basade su di un vêr spirt catolic. Esempli di dut chest al è Sant Paulin di Aquilee, patriarcje tal secul otâf, che al slargjà il cristianisim ai slovens no imponint il batisim ma ben proponintlu. Stant che la sô azion e ve sucès,” al zontà Rodé, “noaltris cristians slovens o vin in ereditât la idee di meti prin di dut il confront e il dialic cun chei altris popui de Europe: chest al à di jessi il nestri compit tant che popul che si cjate tal cûr dal Continent Vieri”.
ZIMULAMENT_ In dì di vuê però i leams jenfri la Slovenie e Aquilee no son dome peâts al comun passât patriarcjâl. Cun di fat, la citât de Basse furlane e à decidût di zimulâsi cun Piran/Pirano, la biele citadine su la cueste adriatiche, za tal 1977. In ocasion de firme dal pat, a son stâts ricuardâts i leams storics che vie pai secui a àn peât i doi paîs: de Ete romane ai secui dai Patriarcjis, rivant po aes dominazions venezianis e austriachis. Dome tal Nûfcent a son rivâts i confins che a àn slontanât i destins di Piran e Aquilee, ma l’inizi dal Tierç mileni al à fat tornâ la storie indaûr, dant la pussibilitât ai lôr abitants di strenzi i leams di un timp.
SEŽANA_ Un altri zimulament par Aquilee (che, di là di Piran, e je za zimulade cu la austriache Maria Saal) al podarès jessi chel cuntune altre realtât slovene, Sežana. Cun di fat, tal Avrîl di chest an al è stât firmât un acuardi jenfri la sezion di Aquilee de Associazion nazionâl partesans de Italie e la Associazion dai combatents pai valôrs de lote di liberazion di Sežana. Chest acuardi al impegne lis dôs sociis a colaborâ adun cjapant part aes cerimoniis inmaneadis par memoreâ la resistence al nazifassisim, cul obietîf di promovi une convivence pacjifiche dai abitants des areis di confin. Come che al à ricuardât il president de sezion locâl de Anpi Luca Moimas, a son za un pâr di agns che lis dôs associazions a àn rinfuartît i contats, tant che la sperance e je chê di rivâ a un gnûf zimulament cun Sežana.
BELI GOLOB_ A Aquilee si fâs ancje solidarietât internazionâl. Cun di fat, te citât che e fo dai patriarcjis e je logade in vie Rome la sede taliane de fondazion Beli Golob (“La colombe blancje”), nassude tal 2002 su iniziative dal cjantautôr sloven Gianni Rijavec cun chê di slargjâ la idee di pâs in dut il mont. Su la fonde de strofe de poesie dal plui innomenât poete slovene, France Prešeren, doprade tant che test dal imni nazionâl sloven, Rijavec, adun cun Elena Ghizzo, Boris Pangerc e Zuleika Morsut (la cjantante furlane sielzude tant che gnove presidente de sezion taliane de organizazion), al à scrit la cjançon “La colombe blancje”, nassude tant che imni universâl de pâs.
Ai 11 di Jugn stâts, juste apont a Aquilee, Rijavec al à presentât adun cun Zuleika il progjet “L’amore è uno solo – Ljubezen je le ena – Love is one”, ae presince dai sindics di Aquilee e di Piran; il progjet al à ancje il patrocini dal President de Republiche slovene Danilo Türk. In plui, al è stât creât il premi “ambassadôr de pâs tal mont”, fin cumò consegnât a pape Zuan Pauli II e al Dalai Lama.
La sede principâl de associazion si cjate a Trnovo dongje Gnove Gurize; par vê plui informazions si pues lâ sul sît www.toast2peace.com, che al è di plante fûr par sloven, talian, inglês e todesc.
ALESSIO POTOCCO
TERITORIS – SLOVENIE. Aquilee, Glesie Mari ancje pai slovens............
GLESIE MARI_Ancje la Slovenie e à fat part par secui dal Patriarcjât di Aquilee, che, cu la sô jurisdizion, fin al 1751 al lave dai confins cu la Ongjarie rivant fintremai cuasi a Milan. Par chest, pe Glesie slovene Aquilee e ven ancjemò tignude tant che Glesie mari, li che ancjemò in dì di vuê ogni an a son centenârs e centenârs i slovens che a van in pelegrinaç. In chescj viaçs, inmaneâts di pueste des parochiis, par solit a son previodudis ancje des visitis a Grau e a Barbane, li che a son altris sîts religjôs une vore impuartants.


text:
Lis gnovis dal Cirf
Cors gratuits di lenghe furlane pai dipendents des aministrazions publichis, ai 16 di Mai al tache chel di nivel intermedi e al è ancjemò cualchi puest par notâsi
A van dilunc i cors gratuits di lenghe furlane pai dipendents des aministrazions publichis, inmaneâts de bande dal Centri interdipartimentâl pal disvilup de lenghe e de culture dal Friûl (CIRF) de Universitât dal Friûl.
Ai 16 di Mai al tache il secont cors de stagjon, chel di nivel intermedi, che al larà dilunc fintremai ai 15 di Jugn.
Il cors al è dividût in dîs incuintris (il lunis e il miercus cun orari 15.00-18.00 par un totâl di trente oris) e si fasarà in linie su la plateforme informatiche Microsoft Teams
Cheste ativitât formative e ven metude adun daûr de leç 482 dal 1999, par che i dipendents des aministrazions publichis a puedin cjapâ sù lis competencis linguistichis che a coventin par fâ il ben lôr mistîr di “civil servants” in linie cun ce che a previodin l'articul 6 de Costituzion de Republiche Taliane e lis leçs di tutele, a nivel statâl e regjonâl.
Al è ancjemò pussibil notâsi. par chel al covente contatâ la segretarie organizative dal CIRF al numar di telefon 0432 556480 o midiant la pueste eletroniche ae direzion cirf(at)uniud.it (segretarie dal CIRF) o sportel.furlan(at)uniud.it (Sportel pe Lenghe Furlane).
Il modul di iscrizion si pues discjamâlu culì.


text:
Il CIRF al inmanee doi gnûfs cors gratuits di lenghe furlane pai dipendents publics. Il prin al tache ai 28 di Març
Ancje vie pe Vierte il Centri interdipartimentâl pal disvilup de lenghe e de culture dal Friûl (CIRF) de Universitât dal Friûl al inmanee gnûfs cors gratuits di lenghe furlane pai dipendents des aministrazions publichis,par che a puedin cjapâ sù lis competencis linguistichis che a coventin par fâ il ben lôr mistîr di “civil servants” in linie cun ce che a previodin l'articul 6 de Costituzion de Republiche Taliane e lis leçs di tutele, a nivel statâl e regjonâl.
La gnove ativitât formative, che e ven metude adun daûr de leç 482 dal 1999, e vignarà screade ai 28 di Març e e larà dilunc fintremai ai 15 di Jugn.
Il prin cors, di nivel di fonde, si davuelç dai 28 di Març ai 4 di Mai, il secont, di nivel intermedi, al scomence ai 16 di Mai e si siere ai 15 di Jugn.
Ducj i doi i cors a son dividûts in dîs incuintris (il lunis e il miercus cun orari 15.00-18.00 par un totâl di trente oris par om) e si fasaran in linie su la plateforme informatiche Microsoft Teams.
I corsiscj che a passaran l'esam finâl e che a varan frecuentât almancul l'80% des oris a otignaran un atestât di frecuence cun merit.
Par informazions e par notâsi al è pussibil contatâ la segretarie organizative dal CIRF al numar di telefon 0432 556480 o midiant la pueste eletroniche ae direzion cirf(at)uniud.it (segretarie dal CIRF) o sportel.furlan(at)uniud.it (Sportel pe Lenghe Furlane).
Il modul di iscrizion si pues discjamâlu culì.


text:
RODEAN DAL BAS,GLESIE DI SAN NICOLAU, AI 3 DI GENÂR DAL 2006.03 di Zenâr 2006
Une rose ta l’albe di Diu
O vin sielzût, par dâi il cumiât a la nestre sûr Rosalbe, lis leturis de liturgjie de gnot di Nadâl e de prime zornade dal an, di chel an che jê lu à scomençât e a pene cerçât. La sielte dal Nadâl no je casuâl. Par plui resons. Prin di dut parcè che il Nadâl nus riclame une presince, une solidarietât, un afiet profont e totâl di Diu che si fâs cjar come nô e par nô. Cjar umane, cjar fragile, cjar dolorant. Cheste solidarietât di Diu cul om nus fâs capî che no sin di bessôi, ma in buine companie. Che no sin cjastiâts par colpis che no vin, ma che o sin clamâts a la mistereose vocazion al dolôr come strade pe consolazion e pe vite. Il frut che o vin contemplât in chest Nadâl al è il stes che, cressût, al vignarà inclaudât sul len de crôs. Parcè che, te dì che ognun di nô al vierç i vôi su la tiere, e ven segnade ancje l’ore de nestre muart. Muart e vite, te concezioni cristiane, si incuintrin e si incrosin. Crist al nas e al mûr par che nô o podìn vê la vite. E ancje la nestre muart, in lui, e devente strade pe vite. Par chel la glesie e costume clamâ Nadâl no la dì che o vignin al mont, ma la dì che o bandonìn il mont, la dì de nestre muart. E Rosalbe e fâs il so prin, vêr, grant Nadâl.
La peraule di Isaie e je consolant come dutis chês dal grant profete de sperance. “Il popul ch’al leve indenant tal scûr al à viodude une grande lûs; sun chei ch’a jerin a stâ tune tiere scure e à lusît une lûs” (Is 9, 1). Cui esal chest popul ch’al va indenant tal scûr? E je l’umanitât interie, clamade o condanade a lâ indenant te insigurece, te mancjance di ponts di riferiment, fra mil dubits, tentazions e ilusions, soredut cuant che si scuintre cu la fadie, il pês, l’assurditât dal vivi. In chest moment o sin ducj nô, clamâts a vivi un moment delicât cun cheste famee grande e sventurade. Ma a son soredut chei che a sintin su la piel il dolôr che la malatie di Rosalbe e à provocât e che la sô muart e à lassât. Tal scûr al è prin di dut Gianni, che al à dividût cu la femine dai siei siums e de sô vite, come ogni om di peraule e di cûr, la ligrie e il dolôr. Pocjis voltis al è capitât di intivâsi tun mâl trement che al colpìs l’om e la femine, là che al femine e cîr di platâ il so mâl par no fâ tribulâ l’om, e l’om al cîr di minimizâ i siei disturbs par no impensierî la femine. Ducj i doi malâts, ducj i doi provâts e ducj i doi rissolûts a pensâ prime al altri e dome dopo a se stes, tun amôr veramentri eroic, fat plui di peraulis tasudis che ditis, di lagrimis glotudis che di sbrocs liberants. E vuê nol è chi cun jê e cun nô, a saludâle e a augurâi un bon viaç.
Ma grant scûr al è tal cûr e tal cjâf dai fîs, Carlo e Carla, che a scugnaran domandâsi ce che a puedin vê fat di mâl, lôr o i lôr gjenitôrs, par mertâsi un distin dal gjenar. Che, par tante fede ch’a vedin, a scuegnin domandâsi ce sorte di pari ch’al è un Signôr che al mande, al permet tante tribulazion. Nô, che o sin puars e triscj, no fasaressin mai patî in cheste maniere un dai nestris fîs. E lui? A di chescj doi brâfs fruts o volarès augurâur di no fâsi masse domandis, soredut chês domandis che a son plui grandis di nô e che no varan mai une rispueste. Diu al è pari, ma pari a mût so e no a mût nestri. Se no al sarès un pari vonde puar e piçul. Disìn che al è un pari che ogni tant nus dà la man e nus mene là che nô no savin e forsit no volin, Ma lui al sa e nô o fasìn ben a slungjâ la man e a lâ cun lui come cuant che, di fruts, o sin lâts tantis voltis cul papà e cu la mame, contents ancje se nus menavin dal miedi o tal ospedâl. E je simpri chê man, al è simpri chel cûr. Il fat di no capî nol vûl dî no fidâsi, ma dome che o sin masse piçui denant dal misteri. O vuei sperâ che no pierdaran la fiducie e la sperance e che a savaran fevelâur ai lôr fruts, Mattia e Annalisa, de none tant buine che no je plui cun lôr cul so cuarp, ma che no ju bandone.
Ma il scûr nol è mancul profont inte famee di Vilecjasse, che le à viodude a nassi come albe colôr rose, a cressi come frute biele, serene e timorade e che i à furnît chê arcje di cualitâts umanis, spirtuâls e religjosis che e veve di puartâ te sô cjase di adozion a Rivote. E no sveli nessun segret se o dîs che in chest moment il scûr nol plui profont, il dolôr plui lancinant al è tal cûr di Nile, la mari. La bibie nus conte de passion dal patriarcje Abram e lu puarte come esempi di fedeltât a Diu parcè che al jere disponût a ufrîi al autôr e paron de vite so fî Isac. Poben cheste femine no une, ma dôs voltis e je stade clamade a fâ la stesse robe e o pues testemoneâ che no je mancul grande la sô fede e la sô disponibilitât al volê mistereôs e cualchi volte dûr di Diu.
Preìn che chest scûr al sedi inluminât de lûs che nus ven de fede e che la presince su la tiere dal Diu fat om cun dolôr e par amôr e trasformni il nestri dolôr in amorose consolazion. Nol è che la fede nus sclarissi dut. Però nus fâs lûs tal scûr; nus jude a viodi alc là che la reson no viôt nuie; nus permet di cjatâ simpri la strade drete e juste ancje in plene gnot. Par chel la fede e je un regâl, tant plui preziôs cuant che plui cjalcjade e je la crôs che nus segne lis spalis.
Il vanzeli sielzût al è, come ch’o ai dit, chel de messe pal prin dal an, fieste de circuncision dal Signôr. Nus conte dai pastôrs che ” a lerin in presse e a cjatàrin Marie, Josef e il frut pognet inte grepie” (Lc 2, 16). Po a contàrin ce che a vevin viodût. “Marie e tignive cont di dutis chestis robis meditantlis tal so cûr” (v 19). A la fole di parincj, amîs e cognossints che a son vuê a fâi corone a Rosalbe e a palesâ la lôr fraterne e cristiane solidarietât a chescj nestris fradis tal dolôr, mi permet di no strassâ un moment cussì grant, ma di puartâ a cjase e inte vite di ogni dì l’ereditât spirtuâl di cheste femine, la sô fuarce tal frontâ une malatie mortâl, il so pinsîr e il so cûr par chei altris fint al ultim, la sô voe di vivi e di operâ cundut che il mâl al cjonçave cence remission la glagn de sô esistence. Di contâ a ducj ce che o vês sintût e viodût in chest câs. La fuarce morâl di cheste famee che il dolôr no le pare in sfas, come che si sint masse voltis, ma le rinsalde. Di contâ di chescj fîs cussì tacâts ai lôr gjenitôrs, cussì disponibii dì e gnot, cussì afetuôs e premurôs. Si sint di tantis bandis di fîs che a copin i gjenitôrs. Cjalìn e contìn ancje dai fîs che a onorin, a servissin, a jemplin di consolazion e di braure il cûr di lôr pari e di lôr mari. Contìn chescj esemplis positîfs, che nus judin a vivi e a frontâ ancje nô cun positivitât chês liendis che la vite e podarès presentânus. Imparìn di chescj che a son i modei juscj, i sants di vuê, che a cjamin su lis nestris stradis e a inluminin il nestri cîl.
Vignint chi, ancje par preparâmi spirtualmentri a chest moment no facil, o scoltavi in machigne la passion seont Zuan di Johann Sebastian Bach. E o ai sintût, ripertût par trê voltis, il berli di Gjesù su la crôs: “Es ist vollbracht”, “Al è dut fat” (Zn 19, 30). Tal sens che Rosalbe e je rivade a finî la sô vore tune etât relativamentri zovine, come un che al finis la sô cumierie prime di chei altris. Ognun di nô al à un so timp e un so lavôr di fâ e di fâlu ben, di finîlu come che Diu al domande e al comande. Rosalbe e je stade brave e o sin sigûrs che Diu al savarà dâi il premi chei lui al distine pai siei fameis che si mostrin fedêi. Ancje chest al à di servînus di insegnament. Nol è tant impuartant trop a lunc che si vîf, ma rivâ a finî il toc di storie che lui nus à consegnât.
Al è rivât il moment di metile tes mans misericordiosis di Diu, di saludâle e di domandâi, pe famee e par ducj nô che le vaìn e le saludìn, i regâi dal Nadâl, jê che e à fat il prin e vêr Nadâl. Jê, che e je te lûs, che nus fasi vê lûs. Jê, che e je te pâs, che nus fasi vê pâs. Jê, che e je te vite, che nus fasi vê la gole di vivi e la voe di lâ indenant cun serenitât e buine volontât. Amen.


text:
Pleziche: fortificazion
Home Trois Troi Furlan Novesime tape Pleziche Foto 3
Dogna - Valbruna
Località attraversate
Tantis a son lis fortificazions de Prime Vuere Mondiâl, presintis su lis Monts Jof e altris cimis e lunc de Val Dogne.
Steme comunâl
di Dogne
Dogna - Valbruna
Località attraversate
Steme comunâl
di Dogne
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Une isule, vincj concorints plui o mancul famôs, tre mês e plui passâts a cirî di sorevivi ancje tes piês condizions: un dai reality show plui di sucès de storie de television al rive ancje chi di noaltris. E sta par scomençâ “La isule dai furlans”!
Come ducj i reality, ancje “La isule” e covente par fâ cjatâ une ocupazion a ducj chei VIPs che no àn plui nuie ce fâ. Il spetacul al scomençarà duncje ae fin dal campionât di balon e i concorints a saran ducj i presentadôrs e i ospits des trasmissions che a fevelin da la Udinese, scomençant di Petiziol par finîle cun Sdrindule.
A diference de edizion nazionâl, “La isule” no je ambientade in Honduras o in cualchi puest spierdût lontan di dut, parcè che i furlans e son stracs di migrâ. La location e sarà la isule di Barbane, cussì invezit di spindi bêçs par traspuartâ i concorints cul elicotar, si pues doprâ diretementri la motonâf Saturno dal cjapitani Geremia.
Une volte rivâts parsore da la isule, i concorints a varan di metisi a lavorâ par sorevivi: tirâ sù un puest dulà stâ, cjatâ alc di meti sot dai dincj, piâ il fûc. Dut come te edizion origjinâl, o disarês voaltris. Sì, ma cuntune difarence: che par un furlan chê li no je une pinitince, ma un premi. “Fâsi un ripâr di bessôl” al è il massim dal gjoldiment pai nestris concorints che a puedin cussì sfogâ i lôr doi plui grancj istints: “fâ sù une cjase” e “rangjâsi”.
E par mangjâ, nissun probleme: i prins dîs i “naufragâts” a cjapin sù urtiçons e grisulons, e intant a preparin l’ort: tal zîr di dôs setemanis a varan cressude tante di chê verdure che a podaran ancje lâ a vendile ai fraris dal santuari.
E ae fin di ogni setemane, a Barbane come in Honduras, al rive il moment des nominations. Pe trasmission nazionâl al è un dai moments plui spietâts, dulà che a vegnin fûr lis miôr sorpresis, ma a Barbane lis robis no van cussì. Il furlan al è modest, al cjale simpri i siei erôrs prime di vosâ a di chei altris, cussì ta la “Isule dai furlans” ducj i concorints si nomenin di bessôi.
Dopo lis votazions dal public (fatis par alçade di man: un furlan nol spint bêçs par telefonâ a une trasmission), ogni setemane un concorint al va fûr de isule, ma no ancjemò fûr dal program: e je simpri une “ultime splaze”, nome un tic difarente di chê de trasmission taliane. Invezit di un puest isolât, dulà che il concorint al à di fâ dut di bessôl cence fevelâ cun nissun, i eliminâts a van une setemane a Barcola, cercenâts di cjacaris e di triestins. Us vegnie indiment une punizion piês di cheste? ■
BETE DI SPERE
TV FRIÛL E CJANÇONS. La isule dai furlans............
Une isule, vincj concorints plui o mancul famôs, tre mês e plui passâts a cirî di sorevivi ancje tes piês condizions: un dai reality show plui di sucès de storie de television al rive ancje chi di noaltris. E sta par scomençâ “La isule dai furlans”!


text:
Lui – PRIME PAGJINE – L’EDITORIÂL. VIVE LA PATRIE! La Patrie e à di tornâ a jessi il Friûl, e la piçule Patrie al è il Mont / L(I)NT AUTONOMISTE. Par Fedriga la autonomie e je un aiarin / PAGJINE 2 – Par un vê un planet sostignibil coventarès no fâ fîs / UNE FURLANE A ROME. La maturitât ai timps dal Covid / UN FURLAN A MILAN. LatteMiele… cjargnel / La stele di Assange, che e à inceât la Americhe, cumò no lûs plui / PAGJINE 3 – I 40 agns di VideoTeleCarnia | Schedule VTC / La Patrie sot dal tei / PAGJINE 4 – FEMINIS FURLANIS FUARTIS. Veronica Defilippis, ambassadore de cusine furlane tal mont | Il profil di Veronica Defilippis / FEMINIS FURLANIS FUARTIS. De sgnape di çariei al pastorut. Lis ultimis scuviertis de food finder cjargnele / PAGJINE 5 – PATRIARCJIS FÛR DAL ORDENARI. LA STORIE – Popon, la basiliche gnove e la lote cuintri di Grau / PATRIARCJIS FÛR DAL ORDENARI. I PROTAGONISCJ – Al è stât in confidence cun trê imperadôrs / PAGJINE 6 – Centrâls idroeletrichis su la Fele / PAGJINE 7 – Salvait l’ultin flum salvadi di Europe / I segrets dal Tiliment / PAGJINE 8 – FRIÛL EUROPE. Comunicazion sanitarie, lenghis minorizadis dismenteadis dai guviers / AUSTRIE. Cuant che la nazion e clame! / SLOVENIE. Cjalâ indenant ma no lâ indenant a tirâsi par ce che al è stât / PAGJINE 9 – A son rivadis lis gnovis maiis Friûlpoint 2020 / FONDAZIONE FRIULI. Scuvierzi la nestre storie cun peraulis e imagjins / PAGJINE 10 – MUSICHE. Lis maraveis dal compositôr Carlo Corazza / Viodi la musiche in Friûl. Un paradîs di amirâ e di scoltâ / Musiciscj insiemi, cul cûr simpri viert parcè che a fâ ben nol è mai mâl / PAGJINE 11 – LA TIERE E LA GREPIE. Plui lidric e mancul patatis / LIBRIS SIMPRI BOGNS. Pierluigi Cappello, Amôrs, (cun dentri Il me donzel), Pasian di Prât 1999 / IL FERÂL. Seste pontade. Autonomie come categorie spirituâl / IL STROLIC DI BETE. Mês di Lui, o ben mês di cui che o vês voie / PAGJINE 12 – LA CUINTRISTORIE DE OCUPAZION VENEZIANE – CE CHE O VIN PIERDÛT. La agression militâr di Vignesie a une realtât che e faseve gole pal cumierç e pai leams cu la Europe / LA CUINTRISTORIE DE OCUPAZION VENEZIANE. CE SUCEDEVIAL IN CHÊ VOLTE TAL MONT? L’Imperi dai Turcs al rive in Europe, messedant violence e maravee //
*** I articui a son disponibii fracant sul titul. Buine leture


text:
Friûl-Vignesie Julie e Sardegne a costituiran une taule permanent di coordenament pe metude in vore des politichis di tutele des lenghis minoritariis. Al è ce che a àn concuardât ai 13 di Lui a Orosei (Nùgoro) l’assessôr regjonâl a la culture Roberto Molinaro intun incuintri cun Maria Lucia Baire, assessôr a la culture de regjon autonome de Sardegne. L’incuintri al è stât in ocasion dal seminari internazionâl «Nùmenes de logu (i nons di lûc de Sardegne) tra toponomastiche storiche e politiche linguistiche». La cunvigne e je stade promovude de Regjon Sardegne cu la colaborazion des Univesitâts di Casteddu e Tàthari, in prevision de redazion di un grant «Atlant toponomastic sart», publicazion patrocinade e finanziade de stesse aministrazion regjonâl.
DOPLE FINALITÂT SU 3 PONTS_ Il coordenament permanent cu la Sardegne, che al sarà uficializât cuntun Protocol di definî tes prossimis setemanis, al à une dople finalitât: agjî insiemit viers il Stât par che a sedin mantignûts i nivei di trasferiments dai agns passâts a pro des lenghis minoritariis e studiâ «buinis pratichis» in materie. Par chest la atenzion e sarà concentrade su 3 argoments: l’ûs des lenghis minoritariis tes istituzions; l’ûs tai mieçs di comunicazion di masse; l’ûs tes scuelis, «un teme – al à dit Molinaro – che Friûl-Vignesie Julie e Sardegne a condividin tai problemis e tes aspetativis». La aleance tra lis dôs regjons e cjate aliment de constatazion che par dutis dôs la autonomie speciâl e je inlidrisade te presince di minorancis che, pal F-VJ, e cjape dentri cuasit dut il teritori regjonâl (215 su 218 comuns).
SEGNALETICHE BILENGÂL_ Vie pe prime zornade dal seminari di Orosei al è intervignût ancje Marco Stolfo, diretôr dal servizi Identitâts linguistichis de Regjon F-VJ che al à puartât un contribût pe riflession su «Problemis e criticitâts te realizazion di une segnaletiche e cartelonistiche bilengâl».
ARC / Redazion
ATUALITÂT – Lenghe: aleance cu la Sardegne............
Friûl-Vignesie Julie e Sardegne a costituiran une taule permanent di coordenament pe metude in vore des politichis di tutele des lenghis minoritariis. Al è ce che a àn concuardât ai 13 di Lui a Orosei (Nùgoro) l’assessôr regjonâl a la culture Roberto Molinaro intun incuintri cun Maria Lucia Baire, assessôr a la culture de regjon autonome de Sardegne. L’incuintri al è stât in ocasion dal seminari internazionâl «Nùmenes de logu (i nons di lûc de Sardegne) tra toponomastiche storiche e politiche linguistiche». La cunvigne e je stade promovude de Regjon Sardegne cu la colaborazion des Univesitâts di Casteddu e Tàthari, in prevision de redazion di un grant «Atlant toponomastic sart», publicazion patrocinade e finanziade de stesse aministrazion regjonâl.


text:
#07 – Blecs
Carli al jentrà te barache e si fermà devant dal murel di imprescj cun sfuei in blanc e lapis. Il martiel al someave il plui facil. Lu dissegnà adun a une vecje tanaie, smenteade intun cjanton.
In pôcs minûts si stufà dal compit e al lassà il sfuei in bande. Al cjapà il mani dal torcul cuntune man par bande zuiant a fâ fente che al svolave un cjace. Cuant che si inclinà par fâ svoi in picade al scuvierzè un piçul scanselut platât disot de taule di marangon.
Lu vierzè cun sfuarç e dibot e cjapà la sô atenzion un lustri ûf di len metût intun cjanton, come se al fos dismenteât jenfri scjatulis di vîts, dadui e scjonelis. Lu cjapà jenfri lis sôs mans e al sintì la sô delicatece. Al stave lant daûr des venis scuris cuant che al comparì un non intaiât in zentîl scriture corsive: Marie.
L’odôr di fum i ricuardà che so pari al jere là di fûr a brusâ scovacis. Al le di corse viers di lui mostrantji la sô scuvierte, e prime che al podès domandâi alc, so pari i rispuindè: – Chel si meteve dentri dai cjalçuts sbusâts par podê gasiâju.
A Carli i someà che la rispueste no fos che juste. “Al è un non” i disè, e al slungjà la man. Il pari lu cjapà e al tacà a ricuardâ, stant cidin.
– Cui ise Marie?
– Une che e veve di vignî de Italie ma no je vignude – al rispuindè il pari cence gjavâ la voglade dal non.
– E parcè no je vignude, tate?
Il pari al tornà il ûf e al à rispuindè a fîl di vôs: – Prime no podeve, plui indevant no voleve.
Daspò di chel tramont, nol tornà mai plui a sintî chê vôs rote, ni a viodi chei voi umits. Si voltà par meti adun lis boris cu la pale. Carli al restà in spiete.
I comandà intun lunc suspîr: – Torne a meti chê robe dulà che e jere! Dibot!
Viers la barache il frut al viodè par il barcon sô mari che e prontave la cene; al jentrà te cusine, si fermà cul ûf inte palme vierte e cjalantle tai voi i domandà: – Dimi mame, se tu tu ti fossis clamadet Marie, e tu gasiassis cjalçuts, e tu fossis vignude de Italie, jo o varessio di jessi stât un altri?
di ***
#1***


text:
Leandri al jere un fin e passionât letôr di fantasience. Par vie de cuarantene, isolât in cjase sô, al veve une vore di timp pai siei fumuts, ma, ancje par pensâ sul inciert presint e sul imprevedibil futûr. Lis zornadis si fasevin lungjis e stufadicis, no cambiavin mai, une daûr chê altre si ripetevin: vuê come îr, doman come passant… e vie indevant. Za no si saveve in ce moment de setemane che si viveve: al podeve sei lunis, vinars o domenie che al jere lu stes. Ognidun tal so cuç si sintive savoltât de situazion e al cirive di gjestîsi a la mancul piês.
Leandri al capive che la umanitât e steve vivint timps stramps. Par moments la sô capidorie no rivave a comprendi la medole de situazion, lu confondevin lis opinions di cierts personaçs impuartants e autorizâts, che di prionte a fevelavin come se stessin predicjant dal pulpit, ognidun bradascjant a so mût, intentant spiegâ chel che lôr stes no rivavin a capî. No varessino vût di metisi ducj dacuardi sul argoment e su lis misuris a cjapâ? Come se e fos une Tor di Babilonie moderni, nissun al capive a di chel altri.
Cuant che Leandri al jevave, dut al jere tal cuâl come îr, si sintive impeolât ta chel visc temporâl di cheste crisi e nol saveve cemût rompi il cercli. Fintremai che une dì..
… une dì al cjapâ lis scjalis che lu puartavin, come che al costumave dî: tal so paradîs. Rivât tal cjast si direzè viers une scansie, li a jerin leâts an par an ducj chei fumuts che al vignive conservant come alc di valôr. Tal viodiju i cambià la cjalade, i siei voi a ridevin di gjonde. La ansie no i permeteve decidi cun cuâl scomençâ. Ae fin al disleà il pachet plui vieli, tacant subit a lei “Il Corriere dei piccoli” , il prin fumut de sô colezion. La sô leture lu ripuartà a sei un zovenut … Sor Pampurio… Il Signor Bonaventura… Daspò cul cressi, Leandri si butâ su aventuris plui ardidis e intrepidis… Flash Gordon, Mandrake il mago, Sandokan il tigre de Malesie, L’uomo ragno… e vie dilunc ju ricuardave vulintîr a ducj lôr.
E intant che il mont al spietave la magjiche formule che lu varès ripuartât ae sô umane “normalitât”, Leandri, za instalât tal so mont ideâl, al scomençave a sintîsi libar dal opressîf presint.
di Galliano di Buenos Aires
#1026


text:
Il Premi Friûl al è lât inmò in Cjargne: i cuatri musiciscj da “La Bande Eletriche”, in cheste formazion di Zenâr, a vegnin di For Disot, Çurçuvint, Tierç e Tumieç. E come l’an passât cun “Ulisse e i Ciclopi”, ancjemò une volte a imponisi al è stât un grup une vore zovin: Massimo Silverio ‘Silver’ vôs, Nicolò ‘Nico’ Di Ronco al bas, Andrea Marchi ae batarie e Fabrizio Polonia ‘il Ros’ ae ghitare, a àn di pôc passât i vincj agns. Sintìn cemût che e sune la Cjargne “eletriche” cun cheste interviste al Ros.
A disin che o sês une blues band…
Par dî il vêr, no vin mai dit di jessi un grup blues. E je une etichete che nus àn tacade: nô no volìn sunâ nissun gjenar pûr, no acetìn la idee di sierâsi, o cirìn simpri di spaziâ. Il blues nus plâs, come chel dai Bud Spencer Blues Explosion o dai White Stripes. Ma nus plâs ancje Frank Zappa e i Led Zeppelin, la musiche progressive e il rock agns Setante.
A viodius, o someais plui metalârs: cun chel non, i cjavei luncs e chel “nudist” sul palc (un che al sune simpri cence maiute, ndr)…
Si clamìn cussì parcè che prime o jerin un doi acustic, daspò il passaç ae musiche eletriche cul gnûf grup e di chê volte il non. Il nestri bassist al è l’esibizionist dal grup (al rît) e al è un amant dai sports estrems: un pôc Mauro Corona e un pôc Red Hot Chili Peppers!
Cemût sêso rivâts al Premi Friûl?
O cognossìn la manifestazion di cuant che i Carnicats, che a son de Val dal Tiliment come nô, a àn vinçût. O vin simpri vût un grant rispiet par cheste manifestazion che e à vût il mert di sburtâ une vore di musiciscj. Po, une dì, un amì dal zîr dai grups cjargnei nus à conseât di partecipâ. No crodevin di vignî selezionâts, e tant mancul di vinci: il nivel dai grups al Cormôr al jere alt.
A proposit dal zîr dai musiciscj cjargnei, cemût ise la sene musicâl di chês bandis in dì di vuê?
Al è un moment bielissim in Cjargne, se tu sês un musicist. A son une vore di concierts, i grups si cjatin tai bars, si passe tant timp insieme tra musiciscj, si cognossìn ducj. A saran une ventine di grups zovins e si sint fuart il plasê di sunâ. Al è un moment une vore produtîf, cun grande colaborazion.
Ce che al è de Cjargne inte vuestre musiche?
Ducj i tescj si fondin su robis viodudis achì. O vin cjapât la musiche di fûr ma i contignûts ju vin puartâts di ca. Par esempli, “Lavôr” – il toc vincidôr dal Premi – al fevele di un pari, di un fi e di un nono: une famee di trê gjenerazions dulà che il plui vecjo si è rote la schene intune vite di emigrant, il pari al è operari e il zovin cence lavôr. Come che o cjantìn in Cjargne, chi ognidun al puarte la sô crôs.
E “Sbarbinescion” di ce contial?
Cheste e je funky e e je une di chês che a plasin di plui. E conte di robis di “sbarbine”: “…in stazion dute trucade, cu la mini ben scurtade, il telefon che al sbrove, mil messagjos brute scrove, che a ti scrivin pervertîts, da 20 agns son maridâts, sbarbination…“. A son fatarei di nestris cognossincis, riviodûts in maniere ironiche.
Parcè cjantâ par furlan?
Noaltris o cjantìn dome par furlan o par inglês cun covers pôc cognossudis di rock agns ’50 o di Frank Zappa. In marilenghe la musiche e rive plui drete, nus divertìs di plui e in gjenerâl al è un rapuart plui intim cjantant par furlan. Anzit, par cjargnel.
Ce fasaraie la Bande Eletriche di culì indenant?
O stin cirint di rivâ al nestri massim, come capacitât strumentâl e musicâl in cuatri. O sin daûr a sburtâle e, in reson di chel, a scrivi tescj dulà che si sint cheste tension. A pene finide la stagjon estive dai concierts, si sierarìn in sale prove e o sbrocarìn la imagjinazion! ■
Natascia Gargano
MUSICHE. Vegnin jù, vegnin jù… vincint il Premi Friûl............
Il Premi Friûl al è lât inmò in Cjargne: i cuatri musiciscj da “La Bande Eletriche”, in cheste formazion di Zenâr, a vegnin di For Disot, Çurçuvint, Tierç e Tumieç. E come l’an passât cun “Ulisse e i Ciclopi”, ancjemò une volte a imponisi al è stât un grup une vore zovin: Massimo Silverio ‘Silver’ vôs, Nicolò ‘Nico’ Di Ronco al bas, Andrea Marchi ae batarie e Fabrizio Polonia ‘il Ros’ ae ghitare, a àn di pôc passât i vincj agns. Sintìn cemût che e sune la Cjargne “eletriche” cun cheste interviste al Ros.


text:
Permanencis marinis estivis par anzians autosuficients 2019
Ancje chest an il Servizi Sociâl dai Comuns de Cjargne al organize lis permanencis marinis estivis par anzians autosuficients li dal Hotel Nevada *** a Bibion pal periodi dai 9 ai 23 di Jugn. La cuote di partecipazion e je di € 798,00 (* impueste di permanence di paiâ al albierc).
Cuant notâsi? Joibe ai 18 di Avrîl des 9.30 aes 12.00.
Note: la cuote indicade e cuvierç:
• viaç par lâ e tornâ di Tumieç;
• 14 dîs di pension complete, includût il bevi ai pascj, intune cjamare in maniere preferibile a doi jets;
• servizi di splaze.
Cemût domandâ informazions: cjapâ contat cul animadôr dal Servizi Sociâl dai Comuns de Cjargne, Andrea Dorni (tel. 3471173364 des 9 aes 12).
Dulà notâsi: tai Uficis dal Servizi Sociâl dai Comuns de Cjargne:
Vie Carnia Libera 1944, n. 29 (3ç plan) - Tumieç, li dal animadôr Andrea Dorni.
SI INVIDIN I INTERESSÂTS A RISPIETÂ DATIS E ORARIS DI ISCRIZION FISSÂTS.
Lis domandis a vignaran regjistradis in ordin di rivade fin al esauriment dai puescj disponibii. In câs di impussibilitât a notâsi dentri de date segnade, al sarà pussibil verificâ la disponibilitât di puescj contatant in maniere direte l'animadôr Andrea Dorni, dentri di cuindis dîs de date di iscrizion. Tal câs che no si rivi al numar minim di partecipants, lis permanencis marinis no vignaran fatis (minim 30 partecipants); aes permanencis al sarà presint l'animadôr dal Servizi Sociâl dai Comuns de Cjargne.torne sù


text:
#19 – I’ll be watching you I ferâi a travanin i cisats de fumate. Francescje e strenç il volant sorepinsîr, un rideç i sbelete la muse biel che e pense ae serade cu lis amiis. Rivade cjase, e cîr lis clâfs te borsete, ma la man si bloche cuant che e viôt la rose sul tapêt fûr de puarte. Un [...]
Categorie: Gjenar zâl
#02 – Lis mês amiis Zuan, Marte e Gjonde a son ator par Palme come lôr solit. A vevin fat un zûc di mostrâsi lis fotos di cuant che a jerin piçui. “Viodêt? Pensait che o eri nassût ancjemò cun il sachetut intor!” al fâs Zuan a lis amiis. “Pardabon?” i fâs Marte un pôc plui serie. “Sì ma no [...]
#11 – Arme improbabil Calmiti Salvucchio, trai il flât ben planc…: sêstu stât il prin a jentrâ? Sì. (cul cjâf, che flât no’nt veve) Cui isal stât a clamâti? S… sô none Cuant? Une mieze ore indaûr. Ise stade dentri prin di te? No, al jere doi dîs che no saveve nuie di lui, al telefonut nol rispuindeve, e à [...]
#11 – Il diaul — E je opare di perdizion e di pecjât! Cussì Pre Pieri al veve sierât la predicje, par pôc compagnant lis peraulis cuntun pugn su l’altâr. Ros in muse e cu la bocje che e tremave, al fumave di rabie, someant un turibul stropât. Il plevan dal paîs nol sopuartave la gnove buteghe di Matilde, metude [...]
di Leonore #1150 [...]
Dopo che i oms da ostarie lu vevin sbeleât par ben, Pauli Matuç si jere rabiât e al veve prometût che si sarès copât, sfantantsi intun mût straordenari. Si sarès butât jù dal cjampanili! Une pidade tal cûl dal ostîr lu veve slontanât e Pauli al jere lât a cjase sbrufant e pontant il dêt viers chei oms che cumò [...]
Scalembri, barbe rasade ae perfezion, un voli cussì celest che al sameave tirât fûr dret dal cîl dopo che al à plot. I plasevin lis cjamesis, massime chês blancjis, e sa lis botonave fin al ultim boton dal cuel. Al passave cetant timp fûr cjase, al cjaminave par chilometris dome pal gust di cjaminâ. “Da vâstu?” i domandave Rine, la [...]
La nuvice che vuê ducj i fasin fieste, cincuante agns indaûr e jere dabon un sclopon. Di biele vignude, cjavei luncs e neris, voi grancj e verts. Ducj i fasevin lis bielis; ducj le varessin cjolte daurman. E jê si preseave, zuiant un pôc cun ducj. Ma po e tacà a fâ pardabon, danttes curtis a chei che no i [...]
Il Comissari Rocheton al cjalave fìs par tiere il grum di cinise. – Chi al è stât cometût un delit, – al diseve fra sè. – Un brut delit, salacor un dai plui bruts e triscj che o vedi mai viodût. Intant, di lontan, un pont neri al deventâve simpri plui grant, fintremai di figurâ la stampe di un omenut. [...]
Il fat che la femine cjatade a fos stade copade, no si podeve meti in dubi. No si podeve meti in dubi nancje il fat che il curtìs insanganât cjatât dongje il so cuarp al fos la arme dal delit. E nancje il fat che la femine a fos parone di mieze citât, no si podeve meti in dubi. Ma [...]
Il Comissari Rocheton al cjalave fìs, dongje da cise. Spilot intant, al cjaminave sù e jù, spietant che il so amì al disès cualchi peraule. – Chi al è stât cometût un delit. Un om al è stât copât e il sassin scjampât. Par tiere si viodeve une grande olme. A jere a forme di om, cui braçs spalancâts. Dentri [...]


text:
Il comun di San Michêl, in colaborazion cu la associazion “La Bassa” di Tisane, la ARLeF, la Societât Filologjiche Furlane, il CIRF de Universitât dal Friûl e il Centro Studi Pier Paolo Pasolini di Cjasarse, cu la adesion dai Comuns di Tisane, Lignan e Roncjis, al bandìs la otave edizion dal concors leterari intitolât ae figure di Nelso Tracanelli, poete, scritôr e studiôs de culture furlane dal San Michelês.
Il concors, a teme libar, si compon di trê sezions:
– poesie in lenghe furlane
– poesie in lenghe taliane
– anedotiche in lenghe furlane
La scjadince e je pai 6 di Setembar dal 2019 aes 12.00.
Par dutis lis informazions, si pues lei il bant complet chi sot.


text:
Filosofie
La peraule filosofie e à une vore di significancis. La sô etimologjie e je da la antighe peraule greche "Φιλoσoφίa" (philo-sophia), che vûl dî "amôr dal savê". Come dissipline, rivuarde la investigazion resonade e sistematiche de nature dal univiers e dal nestri puest jenfri di lui. Al è diferent da la sience parcè che i siei risultâts no dipindin necessariementri da la osservazion o da esperiments sientifics. E je distinte da la religjon o dal misticisim parcè che il so metodi di ricercje al è dal dut razionâl, e rivuarde fede o intuizion dome se puedin jessi subietis a une analisi resonade.


text:
Il sît web dal Comun di Scluse al è stât disvilupât daûr des racomandazions dadis dal grup W3C-WAI e lis diretivis de Leç 9 Zenâr 2004, n. 4, che al dissipline la acessibilitât dai sîts de Publiche Aministrazion.
In particolâr si è dade grande atenzion ae conformitât dal sît ai 22 recuisîts proviodûts da alegât Tecnic: " Liniis vuide che a ripuartin i recuisîts tecnics e i diviers livei pe acessibilitât e lis metodologjiis tecnichis pe verifiche de acessibilitât dai sîts internet" de Leç 4/2004.
Conformitât ai standarts tecnics
Lis pagjinis dal Comun di Scluse a son stadis creadis in:
- Xhtml 1.0 strict
- Css2
XHTML
Le pagjinis a son stadis elaboradis in conformitât ai standarts dal lengaç XHTML 1.0 cul document type (DTD) plui restritîf, il STRICT.
La verifiche dai standarts a pues jessi fate doprant il leam al validatôr W3C che al è presint su dutis lis pagjinis, sot a drete.
CSS
Pe impagjinazion grafiche si dopre la tecnologjie CSS 2, discriminant i diviers mieçs di visualizazion: monitor, stampe e PDA. I sfueis di stîl a son juscj daûr dai standarts W3C per i CSS 2.
La conformitât a pues jessi verificade doprant il leam al validatôr CSS dal W3C che al è sot.
W3C WAI - AA
Il sît web al rispiete il secont livel di prioritât (AA) stabilît des liniis vuide su la acessibilitât dai sîts web, produsudis dal grop W3C-WAI. Cheste conformitât no si pues dal dut verificâ par mieç di struments automatics, ni e je stade certificade dal W3C, ma e je stade valutade par mieç di validatôrs automatics gratuits tant che chel proponût di Usablenet .
Ancje se i contignûts dal sît dal Comun di Scluse a son visibii cun ducj i dispositîfs par l'acès a internet e cun ducj i browser, une grafiche plui biele e interessante e je disponibile dome cun browser che a son juscj pai standarts W3C.
Une liste dai browser standart e je stade creade dal progjet Web Standard Project (WaSP).
Acès Veloç
Par acedi aes diviersis sezions dal sît al è pussibil doprâ chestis cumbinazions di tascj (accesskey) cence doprâ il mouse:
- ALT + 0 al vierç "Home Page
- ALT + 1 al vierç la sezion "Aministradôr"
- ALT + 2 al vierç la sezion "Uficis"
- ALT + 3 al vierç la sezion "Servizis"
- ALT + 4 al vierç la sezion "Ats e documents"
- ALT + 5 al vierç la sezion "Informazions"
- ALT + 6 al vierç la sezion "Timp libar"
Cun Internet Explorer cun di plui de cumbinazion dai tascj ripuartâts sore al è necessari scliçâ ancje il tast INVIO.
Notis Finâls
La aministrazion a sa che la conformitât des pagjinis a pues variâ daûr dai intervents di inseriment e di modifiche dai contignûts ma si impegne a mantignîle daûr di ce che e proviôt la leç 04/2004.
Par chest motîf, par cualsisedi imperfezion che e puedi causâ il no rispiet dai recuisîts de leç 04/2004, par podê garantî un servizi plui bon Us preìn di cûr di inviâ une comunicazion ae aministrazion.


text:
Al è un paîs inte Basse furlane, che al è une vore famôs pai siei pierçui: o fevelìn di Flumisel, dongje Aquilee, che al sta intune buine posizion e cuntun teren che al è in pratiche l’ideâl par fâ vignî sù arbui di pierçui bogns e nostrans.
Flumisel al rapresente la plui grande realtât furlane di coltivazion di pierçui, cui siei 79 etars. La particolâr bontât e gust dai pierçui di Flumisel, si à parcè che a vegnin tirâts jù dal arbul cuant che a son bielzà madûrs, cence manipolazions o problemis di traspuart, dal moment che il lôr marcjât al è massime locâl.
A Flumisel a esistin plui di un centenâr di varietâts, ma a esistin almancul trê tipologjiis “storichis” di pierçui. O fevelìn dal Iris Rosso, de Triestina e de Isontina (a proposit dai nons, cjale il box sot, ndr). La prime e à la polpe blancje cun cualchi strissule rosse, e pese plui o mancul un et e 30 grams e e madrès ai prins di Lui. Chest pierçul al à la polpe avonde fisse e cuntun bonissim savôr.
La varietât Triestine, invezit, ancje se e à lis stessis carataristichis de varietât Iris rosse, e je difarente parcè che e madrès a metât dal mês di Lui.
La varietât Isontine e à invezit la polpe zale, avonde fisse, e e je plui gruessute, parcè che e pese cuasi doi ets, e e madrès ae fin di Lui.
Iris rosse, Triestine e Isontine tra lis altris robis a àn vût il ricognossiment dal Ministeri come varietâts metudis dentri te liste dai prodots agroalimentârs de nestre Regjon.
Jessint che Lui al è il mês dai pierçui, no podeve mancjâ a Flumisel la Fieste Regjonâl dai Pierçui. Al è ormai dal 1959 che là jù le puartin indenant; dongje de fieste popolâr, che aromai e fâs vignî jù a Flumisel tancj passionâts di dute la regjon, inte fieste, che e je une vere vetrine par chest gjenar di produzion.
Par chest an, ancje la fieste dai pierçui di Flumisel si presente cul vistît dal Tipicamente friulano «propit par fâ viodi che lis nestris produzions – al dîs l’assessôr regjonâl aes risorsis rurâls, agroalimentârs e forestâls Claudio Violino – a son di grandissime cualitât e che e vâl la pene di fâ viodi a ducj, no dome ai nestris coregjonâi». Tant par dî che il nestri prodot al vâl la pene di jessi fat cognossi ator pal mont!
Cinzia Collini
CULTURE – I pierçui di Flumisiel............
Al è un paîs inte Basse furlane, che al è une vore famôs pai siei pierçui: o fevelìn di Flumisel, dongje Aquilee, che al sta intune buine posizion e cuntun teren che al è in pratiche l’ideâl par fâ vignî sù arbui di pierçui bogns e nostrans.


text:
NOVEMBAR – PRIME PAGJINE. EDITORIÂL – Fûr des balis i partîts talianots / Cuant che la Ferrero le fâs… fûr dal vâs. Lis etichetis sbaliadis de Nutella / Gnove leç pe Rai: nuie furlan in television / PAGJINE 2 – Un “Pat pe Autonomie” parcè che la specialitât de Regjon e je sot atac. Nestre interviste a Massimo Morettuzzo / Lis resons dal Pat / Un Arc di Sant Marc che al ven de Svuizare: il lavôr teatrâl di Ferruccio Cainero / PAGJINE 3 – «Une azion di roture»: dimissions par Rosalba Perini de Comission su la scuele / Fontanini: “Al covente che si fasi la graduatorie pai insegnants di furlan” / Jù lis mans da la aghe de Cjargne / PAGJINE 4 – I risultâts des elezions in Catalogne: ise vere indipendence? / La crisi dal stât nazion tal spieli di Spagne e Catalogne / I coments. Par Fontanini “riferiment par chei altris popui”, Serracchiani “nol conven”, par ducj un spont par fevelâ di cuistions di chenti / PAGJINE 5 – Il cjaliâr di Tumieç. Un mistîr vecjo par un fantat zovin / «Il gno sium? un sindic cu la fasse zale e blu». Vie pal mês lis gnovis elezions dal Parlament Furlan. La interviste al president in jessude Gianni Sartor / ZODIAC FURLAN. Sgarpion / PAGJINE 6 – Poetis furlans in finâl al Premi “Guido Gozzano”: premiâts in trê su cuatri / Il balon, grant amôr dai cjargnei, e l’an “stramp” dal lôr campionât / Un libri nus jude a tornâ a pensâ al “Model Friûl” e a un sium che al covente ancjemò / PAGJINE 7 – FRIÛL EUROPE. Merkel, Hollande e la Europe cence unitât che e à pôre de diversitât / SLOVENIE. Il belanç de Slovenie al Expo / Sami: scuintri in Finlande su la partignince ae comunitât / PAGJINE 8 – Il Festival de cjançon furlane al va a Nicole Lizzi / Marco Brosolo nus fevele di “Cadremo Feroci”, il so ultin album su la scuvierte di Federico Tavan / PAGJINE 9 – CAMPAGNE ABONAMENTS PAL 2016 / PAGJINE 10 – IL GRANT LUNARI DAL FRIÛL. Novembar / IL FERÂL. In vite e in muart / Ricuart di pre Pauli Varutti / PAGJINE 11 – Felici ma Furlans, ma content ancje Luciano Lunazzi: il sucès di “Tacons” / SIMPRI BOGNS. Gianni Nazzi, Giancarlo Ricci, La flôr des dètulis, Udin, 1995 / Paîs Basc: il film par euskara Loreak candidât ai Oscars / Cornualie: plan par sburtâ i operadôrs publics a doprâ il cornic / PAGJINE 12 – A TU PAR TU. Ce che a disaressin dal Friûl di vuê, chei che a àn fat la sô storie. Confession agnostiche (pre Toni Beline) //
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Plui cjare la vite in Tirôl e Salisburc, plui a Jevât si vîf a bon presit_ Jessi a stâ in Austrie al vûl dî vivi cun comut, almancul se si cjape in pareli lis altris metropolis europeanis tant che Oslo, Copenhagen, Londre, Dublin e Zurì: si viôt daurman che la vite a Viene e coste mancul, e purpûr si manten un nivel economic e sociâl alt.
No dome par chest, il marcjât imobiliâr austriac al è un dai plui cirûts in Europe: cun di fat, la Austrie e ufrìs al investitôr sigurece, stabilitât economiche e une infrastruture svilupade. Secont une analisi resinte de imprese di consulence Mercer (www.mercer.com), Viene e je la citât cu la cualitât di vite plui alte dal mont; daûr a vegnin lis citâts svuizaris di Zurì e Gjinevre, mintri che al 41n puest o cjatìn Milan e al 55n Rome.
La situazion legâl_ Lis condizions par cuistâ un imobil a dipendin des disposizions in vigôr tes rispetivis regjons. La leç Grundverkehrsrecht e proviôt che l’acuist di un imobil di bande dai forescj nol sedi pussibil cence la autorizazion di pueste. Une des resons principâls e je la tutele dal caratar tradizionâl dal teritori, soredut te part alpine in Tirôl, in mût di contignî il pitic dai grancj investitôrs stranîrs. Lis disposizions di leç a stabilissin che dutis lis personis cu la citadinance di un paîs de Union europeane a sedin tratadis al stes mût tant che chei che a àn la citadinance austriache: chest al vûl dî che lis restrizions no valin pai furlans.
In Carinzie si cirin spazis in rive al lât_ La Carinzie e somee un paradîs par chei che a vuelin vivi dongje des grandis localitâts turistichis, sei dilunc dal Invier sei te stagjon cjalde, dongje dai grancj lâts cu la romantiche corone des Alps a pôcs minûts des perifariis des grandis citâts, tant che Vilac e Clanfurt, tacadis di autostradis modernis che a puartin a Munic e Viene. Lis plui bielis localitâts si cjatin in rive a un dai lâts carinzians: la plui domandade e je la regjon tor di Velden.
Velden: agjenziis imobiliârs in ogni cjanton_ Ancje se Velden e je une piçule citât sul lât Wörthersee, in ogni cjanton si cjatin agjenziis imobiliârs che a proponin ai clients une vore di ufiertis. In pratiche però al è scuasit impussibil vê informazions concretis su apartaments che si vendin in rive al grant lât: in cheste aree a vegnin ufiertis in vendite mancul di une dozene di cjasis par an. Stant che i presits alts a sigurin ancje buinis comissions, ogni agjenzie e trate lis informazions su costruzions gnovis in mût criptic.
Fuart disvari est-ovest_ (dâts di www.immobilien.net, la plui grande plataforme imobiliâr)
La alte cualitât de vite, la ufierte limitade e une fuarte domande a puartin a un disvari est-ovest dai presits pai imobii residenziâi. A Soreli bonât, si paie une vore di plui che tes regjons mancul svilupadis dongje dal confin cu la Cechie, la Slovachie o la Ongjarie. Tai ultins doi agns, par vie de crisi economiche, si à vût un moviment viers lis citâts: lis zonis plui prestigjosis a restin tor Innsbruck e Salisburc.
Plui cjâr a Innsbruck e Salisburc_ I apartaments plui cjârs (3.220 € al metri cuadrât, +7% rispiet al an passât) a son a Innsbruck. Al secont puest Salisburc cun 2.921 €/m² (+12%), po la capitâl Viene cun 2.688 €/m² (+6 %).
Tal centri di Viene 8 mil euros al metri cuadrât_ I apartaments plui economics si cjatin a Soreli jevât, a St. Pölten te Basse Austrie (1.290 €/m²) e a Eisenstadt tal Burgenland (1.217 €/m²). A Graz si paie 2.134 €/m² e a Clanfurt 1.950 €/m². I plui costôs invezit a son li des regjons turistichis: tal distret di Kitzbühel si partìs di 3.000 €/m² e si rive ancje a 4.876€. Numars astronomics si pain tal centri di Viene, li che si tocjin i 8.000 €/m².
I presits dai terens a plombin jù_
In dute la Austrie si note une recession de domande di tiere, tant che i presits medis a son lâts jù dal 9 par cent a pet dal 2008: in medie il metri cuadrât di tiere al coste in dì di vuê 89 euros. Inte Basse Austrie al ven il 6 par cent di mancul rispiet al 2008 (94 €/m²), in Stirie 50 €/m² (mancul 5 par cent); tes regjons mancul svilupadis si paie mancul di 20 €/m². Dome in Tirôl si regjistre une cressite continuade dal valôr.
Plui in sù dome i afits_ Par colpe de fuarte domande di apartaments, i presits a son cressûts in medie dal doi par cent. Innsbruck al reste la citât plui cjare ancje par chel che al rivuarde il fit cun 10,7 €/m²; po al ven Salisburc cun 9,5 €/m² (+9%), Viene cun 9,3 €/m² (ma tal centri de capitâl si passin i 15 €/m²). A Clanfurt, St. Pölten e Eisenstadt invezit la medie e je di 6,6 €/m².
JANEZ ERAT
TERITORIS – AUSTRIE. Il marcjât imobiliâr austriac al è un dai plui ricercjâts in Europe............
Plui cjare la vite in Tirôl e Salisburc, plui a Jevât si vîf a bon presit_ Jessi a stâ in Austrie al vûl dî vivi cun comut, almancul se si cjape in pareli lis altris metropolis europeanis tant che Oslo, Copenhagen, Londre, Dublin e Zurì: si viôt daurman che la vite a Viene e coste mancul, e purpûr si manten un nivel economic e sociâl alt.


text:
La golaine dai Cuaders dal Centri interdipartimentâl di ricercje su la culture e la lenghe dal Friûl e à chê di documentâ i contribûts dal Cirf pe atuazion dal articul 26 de leç istitutive n.546/77 che e assegne a la Universitât dal Friûl la incarghe di deventâ strument organic di disvilup e rinovament dai filons origjinâi de culture, de lenghe, de storie e des tradizions dal Friûl.
Cun chest stes spirt al è stât publicât “Lingua friulana e società: studi sociolinguistici sul Friuli di oggi” di Linda Picco (edizion Forum, 2013 www.forumeditrice.it). La Universitât dal Friûl e à cussì volût cjapâ sù la sfide di impegnâsi in studis e ricercjis sul teritori che a podessin ufrî une “fotografie” de situazion sociolinguistiche furlane, cu la volontât di meti a disposizion i risultâts par ducj chei che si interessin di politiche linguistiche e che a vedi dibisugne di dâts sigûrs par verificâ i propris imprescj e metodis operatîfs.
La publicazion e presente nûf ricercjis realizadis tra il 2001 e il 2010 cun chê di scandaiâ la opinion e di rilevâ i compuartaments di campions di furlans (diferenziâts par particolârs carateristichis demografichis o professionâls) in mert a cuistions une vore impuartantis tant che chês relativis a la tutele e a la promozion dal furlan, focalizantsi pal plui su aspiets e tematichis di caratar sociâl pluitost che linguistics in sens strent.
Come che e à vût declarât la autore Linda Picco “La sociolinguistiche e je un cjamp di specializazion a cjaval tra lis siencis sociâls e chês linguistichis, e si ocupe di studiâ il rapuart tra lenghe e societât. Tal specific, si varès di fevelâ di sociologjie dal lengaç cuant che l’ogjet di studi e je la societât in rapuart cu la lenghe, mentri che la sociolinguistiche in sens stret si varès di ocupâ dal rapuart contrari”.
La impuartance di cheste publicazion, presentade di Raimondo Strassoldo, e sta ancje tal moment de sô edizion stant che e ven fûr juste cualchi mês prime che la Universitât dal Friûl e scomencedi la prossime impuartante rilevazion sociolinguistiche previodude par chest autun (viôt il numar di Jugn 2013 de Patrie).
✒ Redazion
Il Cirf al à fotografade la lenghe............
La golaine dai Cuaders dal Centri interdipartimentâl di ricercje su la culture e la lenghe dal Friûl e à chê di documentâ i contribûts dal Cirf pe atuazion dal articul 26 de leç istitutive n.546/77 che e assegne a la Universitât dal Friûl la incarghe di deventâ strument organic di disvilup e rinovament dai filons origjinâi de culture, de lenghe, de storie e des tradizions dal Friûl.


text:
Linmensitât mistereose dal mâr01 di Zenâr 2004
La femine plui viele dal mont, une brasiliane di 124 agns, e à domandât come regâl di viodi il mâr. La television le mostrave cui pîts ta laghe come une frute e cul voli interessât e spaurôs che al cjalave domandantsi ce che al podeve jessi di là. Parcè che il mâr al fâs gole e pore, al unis e al divît, ti semee di vêlu in man cu la prime zumiele di aghe e tu ti inacuarzis che tu às mancul di nuie.
Nissune marivee che la civiltât e sedi nassude ad ôr e ator dal mâr e che i popui primitîfs a vedin considerade cheste inmense poce plene di divinitâts e di besteatis. Ancje sant Augustin, denant dal mâr di Ostie, cul frutut che al cirive di meti intune busute laghe dal mâr, al à capît che nol è nuie ce capî dal misteri di Diu, ma dome di adorâ. O al massim bagnâsi i pîts e svuacarâ ad ôr dal misteri.
Jo o ai simpri pensât che pocjis robis come il mâr a son une parabule, une olme di Diu. Cu lis ondis che a segnin i seconts e lis mareis che a segnin lis zornadis dal orloi infinît dal timp, al è eterne identitât e eterne novitât. Consolant e incuietant, apene che tu ti svissinis ti semee di vêlu in man, ma apene che tu vâs in dentri tu sâs che nol sarà mai to. E come Diu, ancje il mâr al è simpri dongje e simpri lontan, simpri domande e mai rispueste.
Ma il mâr al è ancje parabule de vite dal om e de sô anime. La vite e unis e e divît, e semee simpri compagne e e je diferent, come che e semee diferent ma e je di une identitât sostanziâl. La vite ti semee di cognossile e di dominâle e invezit ti scjampe simpri, cuant che no rive adiriture a savoltâ la tô barcjute cui siei burlaçs trements e imprevedibii. Se i ves di augurâi une biele robe a un amì, i disares di jessi come il mâr, che se ancje parsorevie al è simpri in moviment e afan, in profonditât al cognos simpri la calme.
La lûs dal soreli e rive a inluminâ dome une piçule part e sot e je eterne gnot e misteri, cui mostros marins che ducj sa che a esistin e nissun viôt. Cui rivaraial a cognossi lis profonditâts scuris de storie e i pinsîrs e i desideris e lis poris e lis colpis che a navighin tal subcussient di ognun di nô?
Tal font dal mâr a son platâts tesaurs maraveôs e scheletros spaventôs, come tal font de storie, arcje inesplorade di fats straordenaris di bontât e positivitât ma ancje di violence cence numar e di sanc cence culumie.
Crist, cuant che al voleve che si cjapas tant pes di chel bon, ur à dit ai apuestui di lâ in dentri e in là e difat a àn fate une pescje meraculose. Stant su la rive si pò pescjâ dome scarpis rotis e scjatolam. Bisugne vê il coragjo e la inteligjence di lâ in là e in dentri. Chest al vâl pe cognossince di se stes, des personis ator di nô, de storie, de filosofie, de religjon. Une persone e un popul superficiâi, che no van in profonditât, no pescjin nuie, dome porcariis, e, se a vuelin mangjâ, a scugnaran contentâsi di scjatolam fat no si sa di cui e cun dentri no si sa ce. In ogni câs a pierdaran dut il bon e il biel e il gnûf. O sin za a la culture, a la comunicazion, a lis ideis, ai sintiments preconfezionâts, bolîts e sterilizâts. Nô o podin dome sfogâ la fantasie tal sielzi limprest che al vierç la scjatule.
Ma il mâr mi fâs pensâ ancje al puart de eternitât, là che la mê barcjute si sta svissinant dì par dì, fra mil poris e sperancis.
Cuissà se la int di Lignan , fra un gjelato e une scotadure, si rint cont di vê denant di sè tante ricjece di significazions?